# Művészeti évadbeszámoló

# Mesebolt Bábszínház

# 2016/2017

## A társulati művészeti-szakmai közösségépítő tevékenység bemutatása

1. **Az évadra kitűzött célok és azok megvalósulása**

Az előző évad beszámolójából emelnék be egy rövid idézetet, mely fontos építőeleme a mögöttünk lévő évadnak is.

…”egy olyan erejű, kisugárzású társulat jött létre Szombathelyen, amely mára megkerülhetetlen a magyar bábművészetben. Ezt a tényt nem csupán az ebben az évadban kapott szakmai díjak támasztják alá, hanem, ami ezeknél talán értékesebb, a szakma felénk áramló általános elismerése, érdeklődése. Bátran kijelenthetjük, az elmúlt évek során felnőtté vált egy társulat, erős, tehetséges ifjú emberré formálódott. Mint társulat is kiválóan képes együttes munkára, s a szóló, páros játékok terén is magas színvonalon tud teljesíteni. „

Minden színház életében a fent leírt folyamat a legfontosabb és legizgalmasabb időszak. Az arculat kiépítése, az ismerkedés, a felnövekvés időszaka. Ami ezen túl vár ránk az már a dolgos hétköznapok árnyékát vetíti elénk. Az az időszak jön el, amikor szinten kell tartani az eddig elért eredményeket, bele kell állni a mindennapos taposómalomba, izgulni kell, hogy képesek vagyunk-e megtartani a felnevelt, arculatot meghatározó színészeket. Sok, a teremtés csodáján túli kérdés. A sajátos, saját hatáskörű kérdéseken túl még ott van az az általános színházi állapot is, melyre a legegyszerűbb meghatározás a: csapdahelyzet. Évek óta figyelem és szenvedő részese vagyok annak a folyamatnak, amely belekényszeríti a tömegtermelésbe, a bevétel orientált működésbe a színházakat, bábszínházakat. Ez vidéken még jellemzőbb és szorítóbb helyzet. Az az általam is, eddigi igazgatói pályázatomban megfogalmazott idea, hogy fontos ízlést formáló, építő erőnek kell lennie a színháznak, kissé kezd összekuszálódni. Olyan ellenáramlással kell szembe néznünk, ami megnehezíti a munkánkat. Hogy milyen hatással van ez a folyamat a társulatépítésre? Szűkül a kísérletezés terepe, a műfajt előrevivő előadás formák, tartalmak területe. Kevés kockázatot vállalhatnak a színházak. S, ahol kevés a kockázat, belép a mindennapi rutin. Nem is tudom, miért írom ezt itt le, mert nem lenne szükség másra ebben a beszámolóban, mint, hogy csupa pozitív történésről számoljak be. Ám a valóság más. Sokkal összetettebb, rögösebb. A Mesebolt Bábszínház elért arra a szintre, hogy legtöbb esetben üzembiztosan képes, magas színvonalú előadásokat létrehozni, ám egyre inkább reánk zárul az a csapda, amit fentebb leírtam. Gyári termelést kell folytatnunk ennek kiszolgálására alkalmatlan létszámú társulattal.

Fontos szó, hogy létszámú. Nem az emberi, szakmai minőségről írok, hanem a mennyiségi tényről. Évi 330-360 előadást, 8-10 bemutatót és felújítások sokaságát kell biztosítania egy 18 fős társulatnak. És nem ragadnék le a művészi munka területénél. Ez igaz, s talán még fokozottabban igaz a kiszolgáló, adminisztratív területekre. A megnövekedett adminisztrációs teher, gyártási, szervezési feladatok felőrlik a bábszínház erejét. Egy nagy színház forgalmát bonyolítjuk le annak töredék létszámával. Iszonyú erőfeszítéssel jár, hogy az elénk kitűzött célokat teljesíteni tudjuk. S itt kapcsolódik össze és formálódik az a többszörös csapdahelyzet, miszerint egy társulat a normál bábszínházi tevékenységhez képest is kisebb létszámmal kénytelen dolgozni, ehhez jön, hogy a kommunikációban, közönségkapcsolati részben új csatornákat, tartalmakat kellene nyitni, s még az elhelyezése is 22 éve egy ideiglenesen állandósult állapotot mutat. Ezt a bevezető részt olyan étvágygerjesztőnek szántam. Azt gondolom az elmúlt év sok nehézséggel megtűzdelt, ám eredményekben nem szűkölködő időszakának minőségét nem befolyásolták ezek a kérdések, de előbb-utóbb a nyakunkba szakadnak ezek a terhek. Visszavenni, előre menekülni, új stratégiákat kidolgozni? Válaszokat kell találnunk. Az az igazság, hogy ezekben a válaszkeresésekben csakis önmagunkra számíthatunk. A fenntartó érdeklődése eddig már nem terjed ki.

Egy újabb átkötő idézettel kezdeném a következő témakört, ami vissza is nyúl az előzőekhez és új ajtót is nyit.

„Eddig is elsőrendű szempont volt a színészi eszköztár fejlesztése, a megfelelő, pályájukat építő szerepadás, s mára ez még fontosabbá vált. Már nem csupán építeni kell, hanem erősíteni, minél színesebbé alakítani képességeiket. Természetesen ennek a fejlesztési, építkezési folyamatnak egyensúlyba kell kerülnie a közönség fejlesztésével is. Újra és újra meg kell birkóznunk azzal a ténnyel, még így húsz év után is, hogy a gyermekeket hozzánk elhozó pedagógusok elvárásai, ízlése nem mindenkor egyezik meg a miénkkel. Talán ennek a megváltoztatása – a társulat, arculatépítés mellett- a legnagyobb, legnehezebb feladat. Nem hiszek a közízlést kiszolgáló, az után kullogó színház eszményében. Nem hiszek a népszínház eszményét, a kényelmes, szórakoztatni vágyó színház elképzelésével összetévesztő vagy felcserélő színház téveszméjében. Ez igaz éppen úgy a bábszínházra, gyermekszínházra, mint az „élő kőszínházra”. Sok csatát meg kell ezen a térfélen vívnunk, s ezek a csaták nem mindenkor érnek győzelemmel véget. Számunkra sokszor nagyon értékesnek ítélt előadások esetében is tapasztaljuk, hogy a pedagógus társadalom idegenkedik a szokatlan kérdésfeltevéstől, formáktól.”

A mindennapos ízléscsatáinkra most nem térnék külön ki, mivel még több helyen előkerül ez a beszámolóban. A társulatépítés folyamatára térnék ki. Nyolc éve vagyok igazgató a Mesebolt Bábszínházban. Az első év a társulat átalakításával, új erők bevonásával telt el. Átmeneti időszak volt, mert meg kellett találni a jövő társulatának magját. Az ezt követő hét esztendő volt az építkezés, tanulás időszaka. Ezekben az években nevelődött ki az a társulat, amely mára ennyire karakteres a magyar bábjátszásban. Sok munka, idő, energia, sokszor mellélövés formálta a bábszínház arculatát. Valahol Ruszt József mondta, hogy egy színház életében hét együtt eltöltött év után bekövetkezik egy szükségszerű váltás, változás. Lehet, hogy ezt az ő független, szabad lelke alakította így saját életére. de azt gondolom, sok igazság van benne. Azok a fiatalok, akik felnőttek, megerősödtek, kíváncsiak lesznek a világra, s a világ is kíváncsi lesz rájuk. Ez talán egyre inkább igaz a mai, fiatal generációkra. Új élményekre, új kihívásokra vágynak. Így van ez nálunk is. Meghatározó színészek választják a szabadúszás, saját kisszínház megteremtésének nehéz útját, használva az együtt felépített tudást, kapcsolati tőkét. S ez így van jól. Vissza-visszatérnek szerepre, biztonságért, emlékezetes előadásokért, de már önálló egzisztenciaként, és nekem, mint igazgatónak, kollégának, barátnak nincs más feladatom, minthogy szurkoljak nekik, és segítsem őket. Ezen túl van még egy fontos feladat, pótolni őket! Azaz, dehogy is pótolni! Újra gondolni arculatot, új célkitűzéseket találni, s ehhez új készségekkel rendelkező fiatal csapatot felépíteni. Új párbeszéd, új arc, új színek. Nem elengedve az előző saját idézetem fontos tartalmát, amely a népszínházi eszményre és annak minőségi tartalmára vonatkozik. Népszínház, s nem népies színház, és nem mű színház, hanem valódi értékeken nyugvó eszmény.

Ez az átalakulási igény, kényszer jelen volt az egész évadban. Próbáltuk ennek ellenére nem beszűkíteni, lecsökkenteni az eddigi működésünk kereső, kutató, vendégekkel, megismerő folyamatokkal színes terét.

Időt és energiát szenteltünk a színészek drámapedagógiai, zenei fejlesztésére. Képesnek kell lenniük bizonyos helyzetekben kérdéseket feltenni a nézők számára szerepen kívül, és válaszokat adni nézői kérdésekre. Olyan folyamat részeseivé kell válniuk, melynek során megerősítjük a párbeszédet néző és színház között. Ennek a munkába oltott képzésnek fontos állomása volt a Tamás könyve előadásunk próbaidőszakához csatlakozó együtt gondolkodás Romankovics Edittel, aki immár másodszor kapcsolódott be munkánkba.

Az évadot alapvetően arra kívántuk felépíteni, hogy bemutatóink nagyobb részét a bábszínház belső erőforrásait használva hozzuk létre. Ez a sejtelmes mondat, azt a szándékot jelenti, hogy kettőnk, az én és Veres András rendező kollégám munkái kerültek előtérbe. Ennek alapvető oka abban rejlik, hogy a tavalyi beszámolóban már jeleztem, kiszolgáltatottakká váltunk a külső alkotóknak és az ő időpontjaiknak, felkészültségüknek. Határozott szándék, hogy ezen változtassunk, s ennek egyik állomása ez a döntés. András három rendezésével volt jelen az évadban, én kettővel. Természetesen nem zártuk ki a külső rendezőket sem, hiszen, az évad végi előbemutatót is számolva, három vendégrendező fordult meg nálunk, Bartal Kiss Rita, Csató Kata, Szenteczki Zita. Érdekes így visszanézve, három korosztály, három egyéni látásmód. Tervezői szinten nagyobb rizikót vállaltunk a megújulás jegyében. Több, eddig a bábszínházban még nem tervezett, vagy nagyon a pályája elején álló tervezőt vontunk be a munkánkba. Fontos szempont, hogy azt a szűkös tervezői „kínálatot” kiszélesítsük, mellyel gazdálkodtunk az elmúlt években. Ha megnézzük a kecskeméti találkozó tervezői névsorát világosan látható miért fontos ez a vérfrissítés. Másik szempont, hogy találjunk Szombathelyen és környékén olyan képzőművészeket, akik képesek, alkalmasak bábszínházi terek, bábok tervezésére. Erősíteni kell a társadalmi beágyazódást. Ezek alapján tervezett nálunk Oroszy Csaba, Trifusz Péter. A fiatalok közül Rumi Zsófia (kétszer is), Hanga Réka, aki eddig grafikus, könyvillusztrátori munkája alapján volt ismert. A saját generációmat tervezőként Bartal Kiss Rita fémjelezte. A fiatal dramaturgokat Dallos Máté és Khaled Abdo Szaida képviselte az évadban. A tapasztalt, öreg rókákat –talán nem haragszik meg ezért a jelzőért- pedig, Dobák Lívia. Sajnos továbbra is problémát jelent a kiegyensúlyozott írói háttér, a műfajt ismerő író hiánya. Ez mindenkori, állandósult problémája a magyar bábszínházaknak, s ez alól mi sem vagyunk kivételek.

Ebben az évadban is jelen volt művészeti tanácsadóként, állandó munkatársként Veres András rendező. Rendezésein túl folyamatosan részt vesz az arculatformálásban, dramaturgiai terv készítésében, próbafolyamatokban. Az elmúlt évad tapasztalatai alapján az ő munkaterületét és jelenlétét újra kell gondolni, új feladatokkal megtölteni.

Tudom, hogy az elkövetkező évad, s talán két évad az új struktúra kialakításáról, az új társulati tagok megtalálásáról fog szólni. Olyan módon kell ezt végrehajtani, hogy ne veszítsük el az eddigi eredményeinket.

1. **A társulati tagok egyéb, a szervezet működéséhez közvetlenül nem kapcsolódó művészi tevékenységének bemutatása**

A társulat tagjai erősítették társadalmi kapcsolataikat városszerte. Szakmai elismertségük városon kívüli feladataikat is színesítik. Sokukat vendégművészként, vendég alkotóként is szívesen látják.

Színészi, művészi feladatok:

Kovács Géza saját bábelőadással járta az országot (21 alkalom), melyben zenészként ill. bábosként több alkalommal közreműködött Takács Dániel, Dénes Emőke és Kovács Bálint. Opponensi munkát végzett a Színház és Filmművészeti Egyetemen. Részt vesz a Kemény-Korngut Alapítvány munkájában, s a bábszínházzal közösen aktív szervezője volt a Tatai Sokadalom keretében megvalósult Piros Sipkás (vásári bábjáték) Találkozónak.

Kovács Bálint színészként ill. táncosként feladatot kapott a Weöres Sándor Színház Mágnás Miska (11 ea.) ill. A dzsungel könyve (8 ea.)című előadásában.

Dénes Emőke közreműködött 2 alkalommal a Tintaló Társulás Tintalócirkusz című produkciójában ill. játszott a Ciróka Bábszínház Az aranyhalacska című előadásában ( 30 ea.)

Gyurkovics Zsófia közreműködött az Utolsó Vonal Művészeti Alapítvány Tiszta vicc című előadásában (17 alkalom).

Takács Dániel és Lehöcz Zsuzsa játszotta 4 alkalommal a Dobronka cirkusz, világszám! című előadást, melynek jogait a Magamura Alkotóműhellyel közösen birtokolják.

Társulatunk tagjai közreműködtek Hottón a farsangi rendezvény maszkos-óriásbábos programján.

Hárman (Kovács Bálint, Takács Dániel, Lehőcz Zsuzsa) nagyrendezvényeken működtették a Tintaló Társulás és a 7mérföld Színház felkérésére a Felhővadászat című dramatikus játékot (pl. szombathelyi Savaria Történelmi Karnevál, kiskunfélegyházi Libafesztivál, Csepreg, székesfehérvári Hétrét Játékfesztivál, Győrkőc Fesztivál, Budaörsi Napok)

Társulatunk tagja is közreműködött a Magyar Máltai   
Szeretetszolgálat karácsony előtti, rászorulóknak szánt rendezvényén.

Prikazovics Ferenc a városi rendezvényeken, kitüntetés átadásokon, jótékonysági esteken (évi 10 alkalom) rendszeresen közreműködik előadóművészként.

Csollány Csaba koreográfusként részt vett az Ungaresca Táncegyüttes és a Dr. Pesovár Ernő AMI művészi munkájában.

Lehöcz Zsuzsa 2016 nyarán felkérést kapott a Jeles András új filmjében való közreműködésre. Az utómunkák 2017-ben zajlottak.

Lehöcz Zsuzsa és Takács Dániel júliusban részt vett a Hottói Alkotóműhely munkájában, melynek eredményeként egy előadást hoztak létre a bödei Szent Mihály templomnál.

Ugyancsak ők marionett produkcióval léptek fel a hottói farsangi rendezvényen és egy árnyjátékkal az Ispiláng Néptáncegyüttes műsorában.

Előadás alkotók

Takács Dániel zeneszerzőként dolgozott az országban több produkció létrehozásában: A Zöldszakállú király- Mesebolt Bábszínház és Ziránó Színház, Kirikou és a boszorkány – Mesebolt Bábszínház, A szépen szóló babukamadár – Griff Bábszínház, Tündérszép Ilona és Árgyélus királyfi – Harlekin Bábszínház, Három kívánság – Mesebolt Bábszínház, Jancsi és Juliska – HeppTrupp Társulat.

Kiss Dávid hangmérnökként, a stúdiómunka irányítójaként részt vett részt több előadás létrehozásában, ő a zeneszerzője a szeptember elején bemutatandó Batu-tá című előadásunknak.

Császár Erika a celldömölki gyermek- ill. felnőtt bábcsoport új produkcióinak elkészítésében vett részt szakmai konzultánsként. Szakmai mentorként folyamatosan segíti a csoportok munkáját.

Tali Julianna jelmezkészítői feladatot vállalt a Ziránó Színház egyik produkciójában.

Kovács Géza több meseboltos előadás rendezői feladatait vállalta (Szent Márton köpenye, Fehér Ló Fia, Kirikou és a boszorkány, Batu-tá)

Zenei feladatok

Takács Dániel zenei munkatársként segíti a Fityeházi Népdalkör szakmai vezetőjének munkáját.

Takács Dániel és Lehöcz Zsuzsa tagja egy zenei triónak, mellyel felléptek pl. Hottón, Sopronkövesden, Balatonalmádiban és Szombathelyen.

Társulatunk tagjai kamarakórust alakítva karácsony előtt karácsonyi koncerttel örvendeztették meg a szombathelyi szociális intézmények lakóit.

Színészeink zenészként is dolgoztak több rendezvényen: hottói farsangi felvonulás, autizmus világnapi szombathelyi programok, néptáncegyüttesek műsorai, karácsonyi koncert a nagycsányi (Baranya megye) templomban.

Hagyományőrzés

Csollány Csaba néptáncot oktat, táncegyüttest vezet, koreográfiákat készít, műsorokat rendez a Dr. Pesovár Ernő Alapfokú Művészeti Iskolában, az Ungaresca Táncegyüttesben, ill. Bükön a művelődési központ kérésére felnőtteknek tanít néptáncot.

Takács Dániel és Lehöcz Zsuzsa zenészként rendszeresen közreműködik a Fityeházi Hagyományőrző Népdalkör fellépésein.

Színészeink idén is zenével kísérték a hottói farsangi menetet.

Lehöcz Zsuzsa és Takács Dániel továbbra is tagja a gencsapáti Vadhajtás Néptánccsoportnak.

Társulatunk több tagja zenészként kísérte az Ispiláng Néptáncegyüttest és a Kópic Néptánccsoportot több fellépésükön, köztük a büki Szivárvány Gyermek Néptáncfesztiválon.

Trifusz Ádám tagja a büki felnőtt néptánccsoportnak és önkéntesként segíti a város néptáncos rendezvényeinek lebonyolítását. (Dr. Pesovár Ernő AMI, Ungaresca Táncegyüttes)

Tali Julianna rendszeresen közreműködik hagyományőrző rendezvények kézműves programjaiban (Szombathely, Bük, 12 alkalom).

Társadalmi szerepvállalás

Kovács Géza továbbra is tagja a Kemény-Korngut Alapítvány elnökségének, részt vesz a hagyaték megőrzésének és méltó elhelyezésének munkájában.

Takács Dániel – alapítóként - részt vesz zalai, somogyi és vasi településeken adománypontok működtetésében. 2016-ban Pápán nyitották meg a Dunántúl legnagyobb adományboltját.

Társulatunk tagjai idén is részt vettek a szombathelyi autizmus világnapi rendezvényen: zenei közreműködőként és egy bábos produkcióval.

A színház a Magyar Máltai Szeretetszolgálat Szombathelyi Csoportjával együttműködve immár negyedik alkalommal szervezett adománygyűjtést az adventi hetekben, s a csoport rendezvényein is közreműködtek munkatársaink.

Csollány Csaba tagja a Toronyi Értéktár Bizottságnak és a település Toronyőr Egyesületének alelnöke.

Lehöcz Zsuzsa és Takács Dániel második éve dolgozik a Dr. Bohóc Mosolyszolgálat és a Szombathelyi Evangélikus Szeretetszolgálatért Alapítvány által támogatott kórházi segítségnyújtásban. Dr. Bohócként hetente „viziteket” tartanak a szombathelyi Markusovszky Kórházban, részt vesznek a város és környéke szociális rendezvényein, látogatják a szociális otthonokat.

Trifusz Ádám és Csollány Csaba önkéntesként részt vesz a Fekete István Állatvédő Egyesület rendezvényeinek lebonyolításában.

Prikazovics Ferenc részt vett a Magyar Máltai Szeretetszolgálat rendezvényeinek előkészítésében és lebonyolításában; s a Ferences Rendház jótékonysági estjének létrehozásában és megvalósításában is közreműködött.

Társulatunk tagjai decemberben ellátogattak a város szociális intézményibe, idősotthonaiba, és műsorral kedveskedtek a lakóknak.

Egyéb rendezvények, média

Társulatunk pedagógus végzettséggel is rendelkező tagja, Tali Julianna kisebb dramatikus foglalkoztató játékokat és ezekhez kapcsolódó kézműves foglalkozásokat vezetett más szervezetek felkérésére.

Prikazovics Ferenc rendszeresen közreműködik műsorvezetőként a város ünnepi rendezvényein (10 alkalom), a kitüntetés átadási ünnepségeken (4 alkalom), a Szombathelyi Advent 2016. programjában (4 alkalom) gálaműsorok házigazdájaként (2 alkalom).

Trifusz Ádám fotósként több médiummal kapcsolatban állt. Fotóit térítés nélkül bocsátotta rendelkezésre.

1. **A társulat foglalkoztatottsága, munkamegosztása**

Az évad felépítésében fontos szempont volt, hogy az a túlfoglalkoztatási tendencia, ami jellemezte az elmúlt éveket kiegyensúlyozódjon. Itt több szervezeti egységünkre is vonatkozik ez a szándék. A színészeknél sokkal könnyebb megvalósítani, mint az egyéb munkaterületeken, a már fentebb taglalt létszámhiányos állapot okán. Minden munkaterületen a kollégák több munkakört látnak el és ez hatalmas energiákat emészt fel. Ennek a területnek az optimalizálása a következő évad egyik, s talán legfontosabb feladata. Itt meg kell nyernünk a fenntartó akaratát is, hogy megemelje önkormányzati támogatásunkat, mert e nélkül lukra futunk. Minden munkaterületen kevesen vagyunk, kivétel ez alól az igazgatói munkakör.

Rátérve a színészi foglalkoztatottság optimalizálásának kérdésére: ez mindenkor nehéz feladat, mert a repertoáron tartott és elsősorban vidéken játszott előadások sokat formálhatnak ezen a képleten. A könnyen és jól forgalmazható előadások évekig befolyásolják ezeket a számokat és az azokban szereplő színészeknek magasabb lesz a mutatószámuk. A számosság mellett beleszámít ebbe a képbe a szereposztásbéli rendezői elképzelés, s ennek kontroljaként az igazgató színész fejlesztési szempontjai. Így sokszor előfordul, hogy egy színész olyan előadásba kerül, melynek hosszú a próbaideje, de viszonylag, mondjuk korosztályosság okán, rövid a kijátszása. Van, hogy meg kell találnunk egy új színész szerepkörét, határait.

Idén váltották egymást, a 2-3 főt és az egész társulatot foglalkoztató előadások. Féléves leosztásban ez úgy nézett ki, hogy mind a két félévben volt egy nagy produkció és mellettük a kamara jellegű előadások. Ezek hadrendbe állítása lehetővé teszi, hogy egyszerre akár két produkció próbái is fussanak. Kiegészítő szempont volt, hogy lehetőség szerint előbukkanjanak évről évre olyan előadások is, melyek több évvel ezelőtt sikerrel mentek.

Ezek alapján a következőképpen állt össze a az évad és a foglalkoztatás.

Még az előző évad végén tartottunk egy „előmegnézést” a Hoppláda című előadásunk felújított, új szereposztású változatából. E mellett a változat mellett megtartottuk az eredeti szereposztást, s így mobilabbá, forgalmazhatóbbá vált ez a sok előadást már megélt mű. Ősszel bérletes sorozatunkat is ezzel kezdtük. Így teljesült a felújítási célkitűzésünk. A társulatból két színésszel (Lehöcz Zsuzsa, Kovács Bálint), és a kaposvári egyetemről vendégként fogadott negyedéves hallgatóval (Dér Mária) Veres András rendezőnk bátor vállalkozásba fogott, próbálni kezdett egy Nemes Nagy Ágnes verseiből összeállított előadást, Lila fecske címen. Azt gondolom, hogy az évad kiemelkedő előadása jött létre. Finom, tiszta költészet, az animáció, zene, nyelv minden szépségével. Az élet, vagyis inkább a közízlés fintora, hogy ez a bemutató osztotta meg leginkább a pedagógus társadalmat. Nem történetet, mesét mondtunk el, hanem a gyerekek ritmusérzékenységére, asszociatív képességére építettünk. A gyerekben ez még megvan, a felnőttből már kiveszett. Zavarba jöttek sokan az előadástól. Ezzel egy időben előkészítettünk egy egyszemélyes, önismereti játékot is, melyet a helyi Védőnői szolgálattal együttműködve vittünk ki az iskolákba, Ki vagyok én? címen. A színész-játékvezető (Gyurkovics Zsófia), megtámogatva a kezdeti szakaszban egy drámapedagógussal, 4. osztályos gyerekekkel közös activity-játék keretében önismereti kérdéseket dolgozott fel.

Az ősz lezárásaként érkeztünk el a Fehér Ló Fia című előadásunkhoz. Ez volt az első félév nagyszínpadi produkciója. Új utakat kerestünk szövegi szinten, játéktechnikában, térhasználatban. A klasszikus mese újragondolása volt a cél. Mivel én rendeztem bátrabban fogalmazhatok. Felemás eredmény született. Nagyon izgalmas részmegoldások jöttek létre, kiegyensúlyozott, intenzív színészi játékkal legtöbb esetben, de nagyon sok részlettel adósok maradtunk. Ez igaz a rendezésre és képzőművészetre is. A társulatból négy színész játszott az előadásban (Kőmíves Csongor, Takács Dániel, Gyurkovics Zsófia, Császár Erika), megerősítve két vendéggel (Janicsek Péter, Helvaci Ersan David –a kaposvári egyetem hallgatója). A két egyetemista vendégünk jelenléte jelzi azt a szándékot, hogy megerősítsük kapcsolatunkat a kaposvári egyetemmel, majd erről bővebben lentebb.

A második félév gyors rendezőcserével és időpont módosítással indult, mert visszalépett egy vendégrendezőnk, s gondoskodnunk kellett a pótlásáról. Így egyszerre indult a Tamás könyve és a Kirikou és a boszorkány próbaidőszakasza. A Tamás könyve folytatása a már megkezdett középiskolai sorozatunknak. Ebben az előadásban a holokauszt kérdését jártuk körbe egy apa-gyermek viszony keretében (Dénes Emőke, Janicsek Péter, Kőmíves Csongor). Súlyos téma, felkavaró pillanatokkal, sok-sok fontos kérdéssel. Ezzel kapcsolatos, hogy újra és újra zsákutcába kerülünk a középiskolásoknak szánt előadásaink kapcsán. Nagyon nehéz fogást találni a pedagógusokon. Iszonyú munka mire bejuthatunk egy-egy iskolába. Nehéz elfogadtatni a bábszínház érvényességét és legyűrni a pedagógusok alap érdektelenségét. Nem adjuk fel!

Második bemutatónk egy nagy sikerű francia rajzfilm bábszínházi átirata volt: Kirikou és a boszorkány. A filmtől eltérő, ám érvényes afrikai világ született, hiszen afrikai meséről van szó. A társulatból öt színész vett részt az előadásban (Császár Erika, Kovács Bálint, Lehöcz Zsuzsa, Takács Dániel, Gyurkovics Zsófia), s visszatérő zenei kísérőnk Maronics Ferenc. Itt felerősítve jelent meg a társulat zenei affinitása.

A következő előadásunk alapvetően az óvodás korosztályt célozta meg, de kisiskolás nézőink is látták. Ez volt A földimalac, aki semmiben sem volt biztos. Három színésznek (Császár Erika, Lehöcz Zsuzsa, Janicsek Péter) adatott felhőtlen lubickolás ebben a gyermekien naív, tiszta mesében. Az előadást Bartal Kiss Rita rendezte, akinek nagy tapasztalata van a kicsiknek szóló előadások rendezésében. Koprodukcióban jött létre az előadás a zalaegerszegi Griff Bábszínházzal.

Bérletes előadásaink sorát, kifejezetten iskolás korosztálynak szánva, egy ír mese feldolgozása zárta, Veres András rendezésében s színpadi átiratában, öt színész szereplésével (Kőmíves Csongor, Gyurkovics Zsófia, Kovács Bálint, Takács Dániel, Dénes Emőke), s egy külsős zenei közreműködővel (Maronics Ferenc). Félelmünk volt, hogy miképpen fogadják a gyerekek és a pedagógusok az ír mese abszurd, csöppet sem pozitív kicsengésű világát, ám meglepően pozitív volt a visszajelzés legtöbb néző részéről.

Az évadból nem maradt más hátra, mint egy csendes lefutású előbemutató próbaidőszaka. Ezt két fiatal páros jegyezte, Dallos Máté, mint dramaturg és Szenteczki Zita, mint rendező. Fontos számunkra a kezdő alkotók behúzása munkánkba. Dániel András, kortárs író, illusztrátor mesekönyvéből készült színpadi átirat a szerző közreműködésével. Így erősödött a kortárs irodalom jelenléte bábszínházunkban. Az előbemutatót hagyományosan a Kőszegi Várszínházzal hoztuk tető alá, s náluk is volt a bemutató. Az őszi időszak nyitóelőadása lesz a Kicsibácsi és Kicsinéni (meg az Imikém). Kamara jellegű előadás született két színész szereplésével (Dénes Emőke, Kovács Bálint).

A fentiekből kirajzolódik, hogy kiegyensúlyozottan kaptak szerepet az évadban színészeink. Igaz ez nem tükröződik minden esetben a lejátszott előadásszámban, de ennek okairól már írtam. Fontos volt, hogy ne legyen senki beskatulyázva, egy karakter irányába betuszakolva.

A friss bemutatókon kívül folyamatosan próbáltuk a repertoáron tartott előadásainkat. Ezek a következők:

Kormos István: Az égigérő Fa

Balla Zsófia: Triangulum

Kormos István: Vackor az óvodában

Vitéz László – Az elásott kincs

Pallai Mara: A Hold szerelmesei

Baltasar Espinosa utolsó üdülése és üdvözülése

Jeles András: József és testvérei

Ti-Ti-Tá

A kíváncsi kiscsikó

Ebből a fenti fejezetből is kiolvasható, s érzékelhető, hogy milyen óriási teher nehezedik a háttérben dolgozó kollégákra. Műszakra, műhelyre, adminisztrációra. Nem véletlen, s hagyományos siránkozás, amikor arról írok, hogy nagyüzemet kell kiszolgálnunk, működtetnünk kisipari létszámmal és lehetetlen körülmények között. Ezek a problémák nem egyediek és nem csupán a Mesebolt Bábszínház valamijét égetik. Általános, a vidéki bábszínházak nagy részére jellemző. Az alulfinanszírozottság, a teljesítménykényszer, az alapvető színházi munkakörök tökéletes hiánya, az ebből fakadó munkaköri összevonások és az ebből fakadó nehezített működés. Véleményem szerint alapvetően saját önkormányzataink finanszírozási önrésze elégtelen. Kihasználják és szinte demagóg kommunikációs érvként emelik be saját erőként a központi támogatást, s mutogatnak rá, mint önkormányzati támogatásra. Jelen pillanatban a mi esetünkben az önkormányzati támogatási rész alig éri el az összköltségvetés 10 %-át. Azt gondolom, elodázhatatlan szakmaközi feladat, hogy ezen változtassunk. Ha nem sikerül, nem leszünk képesek létrehozni azokat a munkaköröket, melyek nélkül képtelen működni egy repertoár bábszínház.

## b)A hazai és nemzetközi szakmai és művészi kapcsolatépítési és együttműködési gyakorlat bemutatása

1. **Együttműködések, projektek bemutatása**

Ebben az évadban is kiterjedt volt az együttműködési tevékenységünk.

Hagyományosan, az évad végén a Kőszegi Várszínházzal közös bemutatót tartottunk. Ennek a kapcsolatnak immár komoly előélete van, lassan olyan, mint egy többé-kevésbé jól működő távházasság, közös gyermekekkel.

Hasonló módon több éves a szakmai és emberi barátságunk a Ziránó Színházzal. Sok közös előadás született ebből az együttműködésből és vendégjátékaik is szerves részei bérletes és hétvégi játékrendünknek.

Az alternatív bábszínházi körből valami hasonló formálódik Fabók Mancsival is.

A hivatásos bábszínházak közül, már a földrajzi közelség okán, de nem csak erre építve, erősödött meg a jelenbéli és jövőbéli közös munkálkodás szándéka a zalaegerszegi Griff Bábszínházzal. Koprodukciók, előadáscserék jellemzik ezt az együttműködést.

Fontos partnerünk még a Vojtina Bábszínház, hiszen minden évben jelen vagyunk egymás játékrendjében, s már volt példa közös előadás létrehozására is.

Élő és intenzív a kapcsolat évek óta a Jászai Mari Színházzal, s a tavasz folyamán megszületett a megállapodás a komáromi Jókai Színházzal is előadásaink fogadására. Ezzel a kapcsolattal fontos lépést tettünk a határon túli együttműködések megerősítésében.

Idén több fesztiválon és szakmai találkozón vettünk részt. Ősszel Kecskeméten a József és testvéreivel, Jeles András rendezésével voltunk jelen a Bábszínházi Találkozón. A Kolibri Fesztiválon a Hoppláda előadásunk elnyerte a Michel Indali-díjat. Tavasszal a Deszka Fesztiválon Töviskirály című előadásunk szerepelt, s nyár elején Bialystokban vendégszerepeltünk egy nemzetközi bábfesztiválon a József és testvéreivel. A Budapest Bábszínház Bábu Fesztiválján Az égigérő fát játszottuk, míg Egerben a Kortárs Bábszínházi Találkozón a Tamás könyvét mutattuk be. Ezen a területen azt gondolom, hogy még mindig nem találtuk meg a hatékony szervezési formát, mert sokkal több potenciál van előadásainkban fesztivál szereplések terén. Nem sikerült kiépíteni azt a kapcsolati hálót, amely segítségével több nemzetközi fesztiválon jelenhetnénk meg. Részben ez is összefügg a létszámhiánnyal, mivel hiányzik az a munkatárs, aki a sajtó megjelenéseket, fesztivál meghívásokat, az arculatformálást tudná koordinálni. Ez jelenleg egy kollégánk feladata tíz egyéb feladat mellett.

Továbbvittük az általános iskolák 3-5. osztályosainak szóló zenés színházi bérletsorozatot, mellyel újra, és újra ezt a ritkán bábszínházba járó nézői réteget is megpróbáltuk becsalogatni színházunkba. Ennek keretében a Griff Bábszínház volt a vendégünk.

Tovább folytattuk az offenzívát a középiskolás és felsős diákok felé. Idén is bérletet indítottunk számukra. Folytattuk a beszélgetéseket, feldolgozó órákat.

A Színház és Filmművészeti Egyetemmel meglévő együttműködésünk továbbra is él. Végzős bábrendező hallgatót fogadtunk Szenteczki Zita személyében.

Ami ennél a kapcsolatnál erősebbnek ígérkezik, az a Kaposvári egyetemmel való együttműködésünk létrehozása. Uray Péter osztályából két hallgatót fogadtunk: Dér Máriát, Helvaci Ersant, akik színházi gyakorlatként két előadásunkban szerepeltek. Gyümölcsözőnek ígérkezik ez a kapcsolat mivel tavasszal megállapodtunk az egyetemmel, hogy egy diákjuk nálunk tölti a következő teljes évadot ötöd éves gyakorlatként. Azt gondolom, hogy a jövőben más típusú közös munka is megfogalmazható lesz a két intézmény között.

Felvettük a kapcsolatot a pozsonyi művészeti egyetemmel is, s a jövőre vonatkoztatva elkezdtünk előkészíteni egy együttműködést.

1. **meghívott művészek vagy előadások és vendégszereplések**

Meghívott előadások

|  |  |  |
| --- | --- | --- |
| **VENDÉG** |  | **előadásszám** |
| **Griff Bábszínház: Piros kaland** |  | 1 |
| **Fabók Mancsi Bábszínháza: A székely menyecske meg az ördög** |  | 16 |
| Ziránó Színház: Pulcinella kertészkedik | | 1 |
| **Ziránó Színáz: Szekrénymesék** |  | 1 |
| *Griff Bábszínház: Lúdas Matyi* | | 2 |
| Griff Bábszínház: Pötty |  | 1 |
| Magamura Alkotóműhely: Dobronka cirkusz, világszám! |  | 4 |

Az évad során a produkciók létrehozásában közreműködő meghívott művészek:

**Paul Maar: Hoppláda**

Rendező: Veres András

Színész: Balogh János, Janicsek Péter

**Nemes Nagy Ágnes: Lila fecske**

Rendező: Veres András

Tervező: Rumi Zsófia

Zeneszerző: Darvas Benedek, Ádám Rita

Mozgás: Fejes Kitty

Színész:Dér Mária eh.

Zenei közreműködő: Maronics Ferenc/Bak Orsolya

**A zöldszakállú király**

Író és rendező: Veres András

Tervező: Grosschmid Erik

Színész: Varga Péter, Pfeifer Zsófia

**Fehérlófia**

Író: Galuska László Pál

Tervező: Oroszy Csaba

Film: Kaczmarski Ágnes

Zeneszerző: Lázár Zsigmond

Dramaturg: Dobák Lívia

Színész: Janicsek Péter, Helvaci Ersan David eh.

**Szent Márton köpenye** (felújítás)

Tervező: Majoros Gyula

**Ki vagyok én? – foglalkoztató játék kiskamaszoknak**

Tervező: Trifusz Péter

Drámapedagógus: Németh Andrea

**Tamás könyve**

Tervező: Csató Máté, Tóth Eszter

Dramaturg: Hárs Anna

Drámapedagógiai konzulens: Romankovics Edit

Rendező: Csató Kata

Színész: Dénes Emőke, Janicsek Péter

**MICHEL OCELOT: KIRIKOU ÉS A BOSZORKÁNY**

Író, dramaturg: Khaled-Abdo Szaida

Tervező: Trifusz Péter

Zenei közreműködő: Maronics Ferenc

**Jill Tomlinson: A földimalac, aki semmiben sem volt biztos**

Tervező: Hanga Réka

Dramaturg: Veres András

Zeneszerző: Bakos Árpád

Rendező: Bartal-Kiss Rita

Színész: Janicsek Péter

**Három kívánság – ír népmese**

Rakovszky Zsuzsa fordításrészleteinek felhasználásával írta és rendezte: Veres András

Tervező: Rumi Zsófia

Zenei közreműködő: Maronics Ferenc

**Dániel András: Kicsibácsi és Kicsinéni (meg az Imikém)**

Rendező: Szenteczki Zita

Író: Dániel András

Tervező: Bartal Kiss Rita

Dramaturg: Kautzky-Dallos Máté

Zene: Tarr Bernadett

A repertoáron tartott előadások további külső közreműködői:

József és testvérei

Vendégszínész: Janicsek Péter, Csák Zsolt, Lukin Zsuzsanna

Gyermekszereplők: Grünwald Dávid, Nagy Júlia

Baltasar Espinosa utolsó üdülése és üdvözülése

Vendégszínész: Dénes Emőke, Janicsek Péter, Kovács Zsuzsanna

Triangulum:

Vendégszínész: Janicsek Péter

A Hold szerelmesei

Vendégszínész: Dénes Emőke, Janicsek Péter

Vendégszereplések:

Vas megyében:

Alsóújlak, Bajánsenye, Csákánydoroszló, Csehimindszent, Csepreg, Felsőjánosfa, Gencsapáti, Gersekarát, Halogy, Harasztifalu, Horvátlövő, Jánosháza, Kemenesszentmárton, Kőszeg, Lukácsháza, Nádasd, Nárai, Nemescsó, Őriszentpéter, Pankasz, Peresznye, Pósfa, Répcelak, Rum, Sárvár, Szentpéterfa, Táplánszentkereszt, Vasalja, Vasasszonyfa, Vasszilvágy, Vasvár,– **31 település 36 előadás**

Az ország más részein:

Balatonboglár, Budapest, Debrecen, Eger, Győr, Kaposvár, Kecskemét, Mosonmagyaróvár, Nyírbátor, Pomáz, Szigetszentmiklós, Tata, Veszprém, Zalaegerszeg,

–  **14 település**,  **34 előadás**

Külföldön:

Szlovénia- Lendva, Lengyelország- Bialystok

–  **2 település**,  **2 előadás**

1. **Fesztiválokon való részvétel**

Hazai fesztiválszereplések:

szeptember 3.

A Kolibri Színház 25. alkalommal rendezte meg évadnyitó fesztiválját. Rendszeres fellépői vagyunk a rendezvénynek. Hoppláda című előadásunk elnyerte a fesztivál legjobb fellépőjének járó, Kemény Henrik által alapított Michel Indali-díjat.

október 15.

A Magyarországi Bábszínházak 13. Találkozóján a József és testvérei című előadásunkat mutattuk meg a szakmai közönségnek. A színházi kritika egyöntetűen elismeréssel szólt az előadásunkról.

január 27-29.

Nemzetközi „Small size” napok – csecsemőszínházi fesztiválon Budapesten bemutattuk Ti-Ti-Tá című előadásunkat. A bábszínház nyugalmazott igazgatója, Horváth Jánosné a szakmai konferencia részeként előadást tartott a Mesebolt pöttöm színházi programjáról, produkcióiról.

március 23.

a budapesti BÁBU Fesztivál idén Az égigérő fa című előadásunk vendégszerepelt.

március 30.

A debreceni DESZKA Fesztiválra ezúttal a Töviskirály című előadásunk kapott meghívást.

május 6.

Az egri Kortárs Bábművészeti Fesztiválon Tamás könyve című osztályterem színházi előadásunkat láthatta a közönség.

május 12-13.

A győri Öt Templom Fesztivál programjában 3 produkciónk is szerepelt ( Tamás könyve, Szent Márton köpenye, Baltasar Espinosa utolsó üdülése és üdvözülése)

június 17.

Meghívás kaptunk Veszprémbe a XXIV. Kabóciádé Családi Fesztiválra is.

június 18.

Vitéz László-játékunkkal ott voltunk Tatán az első alkalommal életre hívott Piros Sipkás Fickók Találkozóján.

Nemzetközi Fesztiválok:

június 20.

Ismét meghívtak minket a szervezők a lengyelországi Byalistoka a Bábok metamorfózisa című Nemzetközi Bábfesztiválra. József és testvérei című előadásunkat láthatta a közönség

1. **Fesztiválszervezés**

2016 szeptemberében is megrendeztük Szombathely fő terén a Hang-Tér-Kép című hagyományos évadnyitó mini-fesztiválunkat. A programban bábszínházi előadások, néptánc bemutató és oktatás, foglalkoztató játékok, kézműves foglalkozások szerepeltek.

Részt vettünk a Tatán megrendezésre került Piros Sipkás Fickók Találkozójának megszervezésében. Ez egy hagyományt teremtő kezdeményezés a vásári bábjátékok megmutatására.

***c/ A repertoár-játszás bemutatása***

1. **Az évadra kitűzött célok és azok megvalósulása**

Ebben az évadban 11 új bemutatónk volt, és repertoáron tartottunk további 9 előadást. Ez még mindig nagyon magas szám.

Idén bemutatóink nagyobb részét az ősbemutatók tették ki. Ezek között szerepelt a szinte már klasszikusnak számító Nemes Nagy Ágnes átirat (Lila fecske), magyar népmese feldolgozás Galuska László Pál tollából (Fehér Ló fia), kortárs dokumentum-szerző anyaga (Annamária Habermann:Tamás könyve), Hárs Anna színpadi változatában, kortárs francia író, rajzfilmes anyagának, Michel Ocelotnak a meséje (Kirikou és a boszorkány), mai angol szerző, Jill Tomlinson műve, Veres András dramaturgiájával és szintén az ő átiratában egy klasszikus ír mese.

Sokszínű, változatos repertoárt próbáltunk összeállítani. Fontos szempont, hogy minél közelebb kerüljünk nézőink életkori sajátosságaihoz. Ez a legnehezebb feladat. Ami megfelel az iskolásoknak, az nem jó a kicsiknek és viszont is igaz. Ez a rétegezettség kötelező jelleggel megemeli a bemutatószámot, s máris az elején jelzett csapdához értünk. Vagy feladjuk az eddig elért eredményeink egy részét és visszaveszünk ebből a több korosztályos szemléletből, vagy egy új játszási, bérleti rendet dolgozunk ki, amely lehetővé teszi a több korosztályos modell működését.

A repertoár-játszás egy közepes vidéki városban komoly terhet jelent a bábszínház számára. Folyamatosan új és új bemutatókkal kell előállnunk. Nem tudunk lemondani a különálló őszi – tavaszi bérletsorozatról. Ennek okán továbbra is a megszokott vidéki bábszínházi bemutatószám dupláját teljesítjük. Ez a bekezdés tavalyi anyagunkban is szerepelt, s most is igaz azzal a kiegészítéssel, hogy dolgozunk ennek megújításán.

„Vidéki bábszínházként a legtökéletesebb népszínházi eszményt kell megvalósítanunk. Egyszerre kell a magyar nyelv és kultúra megőrzőjének, megújító otthonának, a klasszikus értékek, mesék bemutatójának, és a bátor kísérletek laboratóriumának lennünk. Mindezt úgy egyensúlyba hozva, hogy figyelembe kell vennünk nézőink eltérő életkori sajátosságait. Az egész színházi kultúrában mi, bábszínházak rendelkezünk a legeltérőbb tapasztalatú, türelmű, tudásanyaggal rendelkező nézői rétegződéssel. Egyszerre kell megfelelnünk ezeknek a nézői adottságoknak. Éppen ezért hatványozott is a felelősségünk. Formálói vagyunk a kialakuló gyermeki ízlésnek, ellensúlyának kell lennünk a reájuk zúduló média ízlésterrornak.” Ez is idézet a tavalyi anyagból, de igaznak gondolom ma is, s holnap is.

**Bemutatók:**

**Paul Maar: Hoppláda** (felújítás egy új szereposztással)

Bemutató: 2016. szeptember 25.

**Nemes Nagy Ágnes: Lila fecske**

Bemutató: 2016. november 6.

**A zöldszakállú király - Koprodukciós előadás a Ziránó Színházzal**

Bemutató: 2016. október 23.

**Galuska László Pál: Fehérlófia**

Bemutató: 2016. november 27.

**Galuska László Pál: Szent Márton köpenye** (felújítás új szereplővel)

Bemutató: 2016. november 8.

**Ki vagyok én? – foglalkoztató játék kiskamaszoknak**

Bemutató: 2016. december 7.

**Tamás könyve**

Bemutató: 2017. február 21.

**Michel Ocelot: Kirikou és a boszorkány**

Bemutató: 2017. március 10.

**Jill Tomlinson: A földimalac, aki semmiben sem volt biztos**

Bemutató: 2017. Április 23.

**Három kívánság – ír népmese**

Bemutató: 2017. április 23.

**Dániel András: Kicsibácsi és Kicsinéni (meg az Imikém)**

Előbemutató: 2017. Június 26.

**Műsoron tartott előadások:**

1. óvodásoknak, kisiskolásoknak szóló előadások:

Kormos István: Az égigérő Fa

Balla Zsófia: Triangulum

Kormos István: Vackor az óvodában

Vitéz László – Az elásott kincs

Pallai Mara: A Hold szerelmesei

1. Ifjúsági ill. felnőtteknek szóló előadások

Baltasar Espinosa utolsó üdülése és üdvözülése

Jeles András: József és testvérei

1. Pöttöm színházi előadások:

Ti-Ti-Tá

A kíváncsi kiscsikó

|  |  |  |  |  |
| --- | --- | --- | --- | --- |
| **Saját előadások** | jegybevétel | előadásdíj | bevétel összesen | kiadás összesen |
| A földimalac, aki semmiben sem volt biztos | 1 354 446 | 74 803 | 1 429 249 | 4 614 938 |
| A Hold szerelmesei | 214 304 |  | 214 304 | 470 869 |
| A kíváncsi kiscsikó | 180 497 | 156 535 | 337 032 |  |
| Az égigérő fa | 800 449 | 2 298 039 | 3 098 488 | 202 112 |
| Fehér Ló Fia | 1 177 342 |  | 1 177 342 | 6 475 780 |
| Három kívánság | 931 494 |  | 931 494 | 4 631 281 |
| Hoppláda | 1 900 124 | 385 000 | 2 285 124 | 1 095 642 |
| Ki vagyok én? | 583 465 |  | 583 465 | 378 559 |
| Kicsibácsi és Kicsinéni (meg az Imikém) | 0 |  | 0 | 2 291 858 |
| Kirikou és a boszorkány | 1 335 417 |  | 1 335 417 | 3 906 953 |
| Lila fecske | 1 169 117 | 67 000 | 1 236 117 | 4 100 226 |
| Szent Márton köpenye | 53 150 | 124 000 | 177 150 | 32 190 |
| Tamás könyve | 165 670 | 284 449 | 450 119 | 4 390 994 |
| Ti-Ti-Tá | 260 157 | 44 134 | 304 291 | 38 811 |
| Töviskirály | 0 | 240 000 | 240 000 | 51 754 |
| Triangulum | 170 771 | 902 969 | 1 073 740 | 389 078 |
| Vackor az óvodában | 711 733 |  | 711 733 | 34 560 |
| Vitéz László - Az elásott kincs | 351 803 | 145 000 | 496 803 | 92 494 |
| **ÖSSZESEN:** | 11 359 939 | **4 721 929** | 16 081 868 | **33 198 099** |
|  |  |  |  |  |
| **Koprodukció** |  |  |  |  |
| József és testvérei | 0 | 1 409 520 | 1 409 520 | 939 844 |
| Baltasar Espinosa utolsó üdülése és üdvözülése | 94 330 | 350 866 | 445 196 | 321 343 |
| A zöldszakállú király | 972 699 |  | 972 699 | 1 413 354 |
| **ÖSSZESEN:** | 1 067 029 | **1 760 386** | 2 827 415 | **2 674 541** |
|  |  |  |  |  |
| **VENDÉG** |  |  |  |  |
| Griff Bábszínház: Lúdas Matyi | 98 543 |  | 98 543 | 209 747 |
| Ziránó Színház - Szekrénymesék | 43 685 |  | 43 685 |  |
| Fabók Mancsi Bábszínháza: A székely menyecske meg az ördög | 738 907 |  | 738 907 | 1 096 605 |
| Dobronka cirkusz, világszám! | 51 134 | 285 236 | 336 370 | 476 370 |
| Ziránó Színház - Pulcinella kertészkedik | 0 |  | 0 |  |
| Griff Bábszínház - Piros kaland | 18 897 |  | 18 897 | 80 000 |
| Pötty | 15 260 |  | 15 260 | 80 000 |
| **ÖSSZESEN:** | 966 426 | **285 236** | 1 251 662 | **1 942 722** |
|  |  |  |  |  |
| **Mindösszesen** | **13 393 394** | **6 767 551** | 20 160 945 | **37 815 362** |

***d) A közönségkapcsolati rendszer bemutatása***

1. **A közönségszervezési munka bemutatása**

A közönségkapcsolatok szempontjából az elmúlt évad sok kihívást tartogatott.

Ebben az évben tovább vittük a tavalyi esztendő bérletes formáit, életkoros bérleteit. Be kell vallanom, egyre nehezebb pályát futunk minden téren. Elsősorban az iskolai bérleteinknél jelentkeznek a nehézségek. Egyre nehezebben aktivizálhatóak a pedagógusok, egyre nehezebben akarnak kimozdulni az iskolákból elfoglaltságokra hivatkozva. Azt tapasztaljuk, hogy az információáramlás hagyományos és maibb formái ellenére, ezeket ötvözve, komoly ellenállással kell szembenézni. Ez még abban a helyzetben is igaz, amikor a középiskolákba kivisszük az előadásainkat, speciális osztálytermi előadásokat ajánlunk számukra. Így jártunk a Trója és a Tamás könyve előadásaink esetében. Mind a kettő tananyaghoz, történelmi, társadalmi ismeretekhez kapcsolódott, ám mégis… Ebben a kérdésben konok ember vagyok, nem akarom elfogadni ezt az elzárkózást tényként. Tovább kell keresnünk a kapcsolati formákat. Az óvodás korosztálynál jellegzetesen az életkori sajátosságok a legfontosabbak, itt nem szabad mellélőni nagyon, mert akkor van visszaesés bérlőszámban. Ez évről-évre tapasztalat, s próbálunk ennek megfelelni, és ezt a szervezés során hangsúlyozni.

A bemutatószám igen magas volta, s az ezt biztosító magas próbaszám sokszor nehéz helyzetbe hozza a szervezést elsősorban a tájelőadások tekintetében. Nehéz szabad időszakot találni. Önérdek ellentétbe futunk bele folyamatosan. Bármelyiket harapom, fáj. Az évad második felében, tavasz végén ráerősítettünk a személyes kapcsolati formákra, a személyes találkozásokra vidéken és városon belül. Azt tapasztaljuk, időnként sűríteni kell a kommunikációnak ezt a formáját, hogy élő, friss legyen a kapcsolat. Színészeink szervező kollégák kíséretében az évad végén rövid beharangozó etűdökkel járták az iskolákat, óvodákat ezzel is ezt a személyességet erősítve.

Nagy feladatot jelentett egy új foglalkozástípus forgalmazása is. A Szombathelyi Egészségügyi és Kulturális Intézmények Gazdasági Ellátó Szervezete felkérésére bekapcsolódtunk az iskolai egészségnevelési feladatokba, és létrehoztuk a Ki vagyok én? című önismereti foglalkozást. ( A SZMJV Közgyűlése által elfogadott „Szent Márton Köpenye Szociális Program” részeként a GESZ Védőnő Szolgálata által kidolgozott komplex egészségfejlesztési terv egyik eleme: a „Segítség kamaszodom!” című rendezvénysorozat általános iskola 4. osztályába járó tanulóknak szánt foglalkozás.) Ennek propagálását és ajánlását a városháza és a szolgálat végezte, nem minden zökkenő nélkül, az előadások egyeztetését már a mi szervezésünk. A munka során fel kellett vennünk a kapcsolatot az iskolai védőnőkkel, s külön egyeztetni kellett minden 4 osztály osztályfőnökével.

Az elmúlt években nagy erőfeszítéseket tettünk annak érdekében, hogy új közönségrétegeket is megnyerjünk. Ennek részeként hoztuk létre az általános iskolák felső tagozatába járó és a középiskolás korosztálynak szóló előadásokat. A 2016/17-es színházi évadban is útjára indult Kamasz- és Ifjúsági Bérletünk. Az előadásokat megnézve a diákok és a pedagógusok is elismerően nyilatkoztak a látottakról. A probléma az, hogy nagyon kevesen nézték meg őket.

A két bérletsorozat megismertetése érdekében az intézményünkben szokásos reklám-propaganda csatornák igénybe vételén túl több új csatornát is megpróbáltunk igénybe venni. Részt vettünk a pedagógusoknak szervezett továbbképzéseken, ahol az előadóktól engedélyt kaptunk egy néhány perces, vetítéssel színesített bemutató megtartására, s válaszoltunk a jelenlévők kérdéseire.

Részt vettünk egy másik továbbképzésen is. Az ELTE SEK által szervezett drámapedagógiai képzése keretében megmutattuk a résztvevőknek a Tamás könyve című, drámajátékokkal átszőtt osztályterem-színházi előadást. A pedagógusokkal utána beszélgettek az alkotók és a színészek.

Az új, 14-18 éveseknek szánt osztályterem-színházi előadás forgalmazása nagy feladat volt. Két munkatársunk csaknem két hónapon át próbálkozott, sokféle módszerrel (levél, e-mail, személyes találkozás), kevés sikerrel. Azt elérték, hogy az iskolák vezetői ill. magyar vagy történelem szakos pedagógusai meghallgassák őket, de ezek a találkozások csak 1-2 eseetben eredményeztek meghívást.

Mivel az előadás a Holokausztról (is) szól, megkerestük a Szombathelyi Zsidó Hitközséget is. Náluk és nekik is tartottunk egy előadást, s megígérték, hogy segítik a forgalmazást nemcsak a megyében, hanem az ország más részein is.

Ugyancsak a forgalmazhatóság érdekében sikeresen pályáztunk a produkció meghívót terhelő költségeinek csökkentése érdekében, így a vendégjátékokon a diákoknak csak a szombathelyiekkel megegyező árú belépőjegyet (950.- Ft)) kell megvásárolniuk, minden egyéb költséget (szállítás, utazás, szállás, vendégművészek díja) a pályázatból finanszírozunk.

A 2016/17-es évadban a szervezés szempontjából fontos volt, hogy a 10-14 éveseknek szánt bérletsorozat esetében – részben pályázati támogatásból finanszírozva – térítésmentesen biztosítottuk a hozzánk érkező csoportoknak a Szombathelyre történő utazást, s átvállaltuk annak szervezését és lebonyolítását is. Ez főállású szervezőnk számára jelentős többletmunkát jelentett.

A bábszínház legjelentősebb nézői bázisát továbbra is a szombathelyi ill. a városkörnyéki óvodák és általános iskolák diákjai adják. Számukra ősszel és tavasszal is 3-3 előadásból álló sorozatot szervezünk. Ezeken 1890 ill. 1692 bérletesünk volt. A bérlőszám csökkenését nem sikerült megállítani.

A folyamat megfordítása érdekében tavasszal foglalkozássorozatot szerveztünk, ahol a következő évad meséiből mutattunk be egy-egy animált részletet általános iskolai osztályoknak. 83 osztálynak összesen 66 15-20 perces foglalkozást tartottunk. Ezeket így 2280 fő látta. Míg színészeink a gyerekekkel foglalkoztat, szervezőink a pedagógusokkal beszélgettek.

Ebben az évben az előadásainkhoz kapcsolódó visszajelzés eddigi formáján, tartalmán változtattunk. Egy sokkal bővebb és összetettebb (a bérletes rendszerrel, az elmúlt években látott előadásokkal, a költségekkel, szervezéssel, a bábszínház épületével kapcsolatos) kérdőívet állítottunk össze és juttattunk el minden szombathelyi pedagógushoz. Kitöltése kb. 40-45 percet vett igénybe. Féltünk, hogy mennyi jut vissza hozzánk, ám várakozásink és félelmünkre rácáfolva nagyon sokan visszaküldték az anyagot. (Lehetőséget biztosítottunk az elektronikus kitöltésre is, ezzel nem igazán éltek).A kiküldött kérdőívek csaknem 58%-a visszaérkezett (492-ből 282 db). A válaszok feldolgozása csaknem egy hónapot vett igénybe, kiértékelésére évad elején kerül sor. Tanulságos és hasznos anyaghoz jutottunk, amelyet már a 2017. őszi szervezés során hasznosítottunk.

A néhány évvel ezelőtt elindított új bérleti forma, a zenés gyermekszínházi sorozat újra bekerült kínálatunkba. A cél kicsit változott: tavaly a társművészetek közül a tánc műfaját kívántuk bemutatni, idén a cél zenés nagyszínpadi produkciók bemutatása volt, melyekben a bábos megoldások mellett az élőszínházi eszközök alkalmazása a meghatározó. (az évad során 3 előadás, bérletesek száma: 211) Az eredmény felemás. A nézőszám nem csökkent, de elmarad az általunk várttól.

Sajátos városrészi bérletet is indítottunk Oladon, a városrészi iskola nagysága és távolsága miatt. Itt teljesen rájuk szabott előadássorozattal jelentkeztünk. (az évad során 3 előadás, bérletesek száma: 183, a tavalyi emelkedés után visszaesett az azt megelőző év szintjére.

Stabil bérletes közönséget jelentenek a városkörnyéki települések gyerekei: 2016 őszén induló Mesebolt bérletünk előadásain 14 településről 417 kisgyermek vett rész. Tavasszal 11 településről 256 gyermek. .

A zenés gyerekbérletre 4 településről további 175 gyermek érkezett.

Kamaszoknak meghirdetett bérletsorozatunkba is bekapcsolódtak, mégpedig a tavalyinál nagyobb számban, a megye települései (6 település 180 fő).

A kapcsolattartási metódusunkat évekkel ezelőtt alakítottuk ki. Alapjai változatlanok, de igyekszünk mindig újabb és újabb elemekkel gazdagítani. Minden oktatási intézményben van egy szervező pedagógusunk, akiket rendszeresen tájékoztatunk (személyesen és írott formában is) a színház programjairól, s akikkel minden évad végén összegezzük a tapasztalatokat, kikérjük véleményüket a látott előadásokról, s a tapasztalatokat beépítjük munkánkba. Idén a pedagógusok ill. vezetők többségével munkatársaink személyesen találkoztak, úgy, hogy mi kerestük meg őket az intézményekben, s nem a bábszínházba hívtuk őket. Ez így hatékonyabb volt, mert a bábszínházi találkozókra az utóbbi években nagyon kevesen jöttek el.

Ebben az évben is több féle bérletet s a korábbinál több bérleten kívüli előadást vagy éppen újdonságnak számító drámapedagógiai foglalkozást is kínáltunk. Már csak ezért is jelentősen növekedett az elektronikus formában és levélben kiküldött anyagok száma, s a telefonos megkeresések, ill. a személyes találkozások száma is magasabb lett. Az eredmény felemás: sikerült néhány új partnert találnunk, de többször szembekerültünk elutasító magatartással is. Sokszor éreztük, hogy a kínálatunk növekedése már terhet jelent, nem tudnak ill. akarnak már energiát fordítani a plusz szervezésre.

A speciális facebook-csoportok segítségével az óvodapedagógusoknak, az általános iskola alsó ill. felső tagozatában vagy a középiskolákban tanító pedagógusoknak külön, az eddigieknél nagyobb rendszerességgel juttattuk el a speciálisan nekik szóló ajánlatokat, az őket érintő információkat. Ez volt az első évada a kezdeményezésünknek. A fogadtatás bíztató, de eredményekről még nem igazán számolhatunk be. .

A bérletes előadásokról továbbra is részletes ismertetőt küldtünk, amely megkönnyíthette a gyerekek felkészítését, s pedagógus végzettségű munkatársaink minden alkalommal összeállítanak egy szempontrendszert, mely segíthette a látott előadás feldolgozását, felhívva a figyelmet a tananyaghoz való kapcsolódási pontokra ill. a színházi-bábszínházi jellegzetességekre is.

Az előadások kezdési időpontját az intézmények igényeihez igazítottuk. Délelőtt 9 és 10:30 órakor, délután 14:30 órakor tartunk előadásokat. A bérletes időpontokat minden alkalommal előzetesen egyeztetjük a szervező pedagógussal, figyelembe vesszük az intézmények egyéb programjait. A középiskolások miatt lehetőséget biztosítottunk a 17 órás előadáskezdésre is.

Székhelyünkön heti rendszerességgel (vasárnaponként 10 órakor) tartunk matiné előadásokat, melyre a város, ill. a környező települések családjait várjuk, de gyakoriak a vendégek a határ menti magyarlakta településekről és a szomszédos megyékből is. Az előadás időpontja, címe, hossza, leírása megtalálható a bábszínház honlapján. Egy hónapra előre megtervezzük a matinék kínálatát és ezt, ill. a bérletes előadások időpontjait a helyi ill. országos sajtó képviselőihez e-mail útján eljuttatjuk.

Továbbra is kiemelkedő szerepet játszik életünkben bölcsődei, csecsemőprogramunk. Ebben az évadban új bemutatónk nem volt, de a korábbi előadásokat a bábszínházban és a bölcsődék csoportszobáiban láthatták nézőink. Fontos ez a forma, mert a korai művészetre nevelés fejlesztő hatása nagy jelentőséggel bír az oktatás-nevelés folyamatában. Gyakorlatilag minden évben, így ebben az évadban is minden bölcsődés korú gyermek találkozik a bábszínház előadásaival Szombathelyen. Az évad végén elkezdtük egy új játék próbáit, melynek a bemutatójára az évad elején kerül sor.

A kistelepülések javára különböző kedvezményekkel élünk, igazodva anyagi lehetőségeikhez.

Az elmúlt évadokban nagy előrelépést jelentett a Berzsenyi Dániel Könyvtár által finanszírozott előadások eredményeként a kistelepülésekkel való kapcsolat kialakítása. Az eredményeket nem sikerült megtartani. A finanszírozott előadások száma csökkent, s a kistelepülések anyagi források hiányában maguk nem fogadnak minket. A rendszer így is csak azért működik, mert külön szervező munkatárs intézi ezt a bábszínház megbízásából. Sikerült sok új oktatási intézményben, művelődési házban ill. önkormányzatnál dolgozó szakemberrel kapcsolatba lépni, folytatódott a vidéki partnerhálózatunk bővítése. Rögös az út, hiszen partnereinket még meg kell tanítanunk színházul, bábszínházul, hogy megértsük egymást és együtt gondolkodhassunk. Bízunk abban, hogy a következő években már beérnek erőfeszítéseink és eredményekről is beszámolhatunk.

Tájelőadásaink száma csökkent. Ennek részben oka a nehézkes szabad játszási sáv megtalálása, a kistelepüléses előadássorozat előadásainak csökkenése, s az, hogy egyre több helyen nem érték alapon választanak előadást, hanem ár alapján. Így az olcsó hakni brigádok elárasztják előadásaikkal a vidéki művelődési házakat. Ezekkel nem tudjuk felvenni az árversenyt, s nem is akarjuk. Ezen a területen erősítenünk kel és új piacokat kell meghódítanunk, vagy visszafoglalni a régiekből.

A bérletértékesítésünk során különböző szociális kedvezményeket adtunk nézőinknek, és legtöbb bérletet vásárló intézményeink is jelentős kedvezményekkel élhettek. Bérleteink ára 2500.- Ft, míg a szóló jegyár 950.- Ft. Minden bérletvásárlónak lehetőséget biztosítunk arra, ha nem tud csoportjával eljönni az előadásra, szüleivel ezt előzetes egyeztetés után hétvégén pótolhatja.

1. **A karitatív tevékenyég bemutatása**

Továbbra is több alkalommal (2-3) ingyenesen látogathattak előadásainkra a gencsapáti gyermekotthon lakói s a Vas Megyei TEGYESZ szombathelyi gyermekvédelmi intézetében, s nevelőszülőknél élő gyerekek is.

Társulatunk tagjai rendszeres közreműködői a város jótékonysági rendezvényeinek.

Decemberben, a Magyar Máltai Szeretetszolgálat szombathelyi csoportjával összefogva élelmiszergyűjtő akciót szerveztünk ebben az évadban is. Előadásainkra kedvezményesen adtuk a belépőjegyet, s azt kértük a hozzánk látogatóktól, hogy az így megtakarított pénzből - ha tehetik – vásároljanak élelmiszert, s azt hozzák el nekünk. 120-150 kg tartós élelmiszert gyűjtöttünk, amelyet a Szeretetszolgálat aktivistái szombathelyi rászoruló gyerekes családokhoz juttattak el.

Színházunk egyik tagja immár két évtizede vesz részt a Magyar Máltai Szeretetszolgálat jótékonysági gálaműsorának megszervezésében ill. ő az est egyik közreműködője. A rendezvényen idén a kárpátaljai gyerekek javára gyűjtöttek.

Társulatunk egyik tagja részt vesz zalai, somogyi és vasi településeken adománypontok működtetésében, egy másik tagunk önkéntesként dolgozik itt.

A szombathelyi Adománypont egyik legjelentősebb partnere, segítője a Mesebolt Bábszínház.

Társulatunk tagjai idén is közreműködtek a szombathelyi autizmus világnapi rendezvényen.

Két bábszínészünk dolgozik a Dr. Bohóc Mosolyszolgálat és a Szombathelyi Evangélikus Szeretetszolgálatért Alapítvány által támogatott kórházi segítségnyújtásban. A színház munka- és műsorrendjének összeállításakor megpróbálja figyelembe venni ezeket az elfoglaltságokat, s úgy alakítja programjait, hogy szinte kivétel nélkül minden kért időpontban el tudta engedi dolgozóit.

Bábszínészeink a megye idősotthonaiban is rendszeresen fellépnek.

1. **Közösségépítő tevékenység, önkéntesek bevonása**

Ebben az évadban is szoros szakmai kapcsolatban állunk – az előző évekhez hasonlóan- a Gyermekek Házával, az AGORA –Szombathelyi Kulturális Központtal , a Savaria Történelmi Karnevál KKA-val , a Vas megyei Múzeumok Igazgatóságával, a peremkerületi, az önkormányzat ill. civil szervezetek által működtetett művelődési házakkal, a Berzsenyi Dániel Könyvtárral, a NyME majd az ELTE Savaria Egyetemi Központjával, kapcsolatot tartunk a megyében lévő önkormányzatokkal, művelődési házakkal, óvodákkal és iskolákkal.

A Kőszegi várszínházzal hosszú évek óta tart az együttműködésünk.

Fentebb már vázolt módon továbbra is együttműködünk a Színház- és Filmművészeti

Egyetemmel, a Kaposvári Egyetemmel: gyakorlati helyet és lehetőséget biztosítunk az egyetemek hallgatóinak. Kaposvárról 2 színész hallgató, Budapestről egy végzős rendező és egy dramaturg hallgató érkezett hozzánk.

Idén is bekapcsolódtunk a központi kormányzat által meghirdetett kulturális közfoglalkoztatási rendszerbe, s fogadtunk három fiatalt: ismerkedett nálunk a munka világával ill. a színház működésével. Részt vettek az előadások lebonyolításában, az iskolai foglalkozásjátékok előkészítésében ill. bonyolításában.

1. **Az egyenlő bánásmód jegyében tett intézkedések, az előadások akadálymentesítése**

Székhelyünk továbbra is a volt Megyei Művelődési és Ifjúsági Központ, amely továbbra sem akadálymentesített, s a mozgáskorlátozottak bejutását biztosító berendezés továbbra sem működik. Mozgáskorlátozott vendégeink (bérleteseink) úgy juthatnak be az épületbe, hogy kerekesszékkel együtt kézben visszük fel őket a bejárati lépcsősoron. A feladat elvégzése meghaladja lehetőségeinket és fizikai képességeinket. Próbáltunk segítséget kérni az épület üzemeltetőjétől, nem kaptunk. Bejelentéssel éltünk e tárgykörben a Polgármesteri Hivatalnál, de jelezték nem illetékesek a probléma megoldásában, s továbbküldtek bennünket az épület kezelőjéhez, akiről kiderült, hogy ő már nem kezelő, s így - továbbra is törvényt sértve - nem akadálymentesíti senki az épületet.

Színháztermi előadásainkon mobil nézőtérrel dolgozunk. Ezt úgy alakítjuk ki, hogy a kerekesszékkel érkező vendégeink könnyen eljussanak a helyükre, s a nézőtéren kényelmesen elférjenek.

Lehetőséget biztosítunk arra is, hogy a sérült, valamilyen hátránnyal élő gyermekeket a pedagógusok mellett egy családtagjuk is elkísérje. Számukra ingyenes helyet biztosítunk.

Azokon az előadásokon, ahova ilyen csoportot várunk, kevesebb bérletes nézőt osztunk be, hogy a zsúfoltság ne okozzon problémát.

A szociális hátrányok leküzdése érdekében együttműködünk a helyi szociális és gyermekvédelmi intézményekkel is. Ezek közül a gencsapáti lakóotthonnal meglévő évtizedes kapcsolatunk a legjelentősebb. A gencsapáti Művelődési Házzal együttműködve évente 3-4 alkalommal, alkalmanként 15-20 gyermek láthatja előadásainkat. Hasonló kapcsolat alakult ki a Rumkastélyban működő, sérült gyerekeket gondozó intézménnyel is

Ugyancsak a szociális hátrányok mérséklése az egyik célja kedvezményes (1500.- Ft) bérleteinknek.

***e) A jegyértékesítési rendszer bemutatása***

**1-2. marketingstratégia, jegyértékesítés módszerei, eszközei, csatornái**

A bábszínház jegyeit és bérleteit a fenntartó döntése értelmében a bábszínház gazdasági-pénzügyi feladatainak ellátásával megbízott Gazdasági Ellátó Szervezetet végezheti csak, mivel ezt a gazdasági tevékenységet is át kellet adnunk két évvel ezelőtt ennek a központosított szervezetnek. A bábszínház tehát nem értékesíthet sem jegyet sem bérletet saját előadásaira! E lehetetlen szituáció káros következményeit úgy sikerült csökkentenünk, hogy produkciós vezetőnk a GESZ megbízottjaként végezheti ezt a feladatot. Fontos számunkra, hogy ez a feladat nálunk maradjon, mert a nézőkkel, szervező partnerekkel való személyes kapcsolattartás, az információátadás, a problémák megelőzésének és orvoslásának talán legfontosabb színtere éppen ez.

A hétvégi matiné előadásokon a GESZ egy megbízott munkatársa árusítja a jegyeket. Vele minden előadás előtt és után egyeztetünk, s a titkársági ügyeletes minden alkalommal a helyszínen is segíti a munkáját. A rendszer működőképes, de nem hatékony, többletfeladatot jelent.

Tavalyi beszámolókban is finoman jeleztünk a rendszerszintű működési képtelenségeket, nehézkes együttműködést, lassú és pontatlan adatszolgáltatást (mármint a szervezet irányából), ami idénre sem javult. Továbbra sem értik a színház működésének sajátosságait, a különbözőséget Vásárcsarnok és bábszínház között.

Elkezdtük egy elektronikus jegyértékesítési rendszer lehetőségének feltérképezését, ami sok kérdést, problémát vetett fel. Megismertük más intézmények ez irányú gyakorlatát, tapasztalatát, s ezek alapos végiggondolása után hozunk döntést az új formáról, szolgáltatóról. Természetesen ez a fejlesztés nem a bábszínház költségvetését kell, hogy érintse, mivel nem nálunk pattog ez a labda gazdasági oldalról.

Az iskolákkal való kapcsolattartás érdekében a korábbi formákat is megtartva, azok mellett működtetve - újabb kommunikációs csatornákat is igénybe vettünk.

* A helyi lapokban elhelyezett fizetett hirdetésekben informáljuk induló bérleteinkről a szülőket és a pedagógusokat.
* Jól működő Facebook oldalunk mellett létrehoztunk 4 facebook-csoportot MESEBOLTINFO néven – óvodában, általános iskola alsó- ill. felső tagozatában s középiskolában tanító pedagógusoknak. Az út elején járunk, terveink szerint szeptemberre a helyi pedagógusok többségét így is megszólíthatjuk, s rendszeresen informálhatjuk.
  + A bérletek népszerűsítése érdekében mese-foglalkozásokat tartottunk az iskolákban
  + Nagyobb hangsúlyt fektettünk, s több időt szántunk a személyes találkozásokra úgy, hogy mi mentünk az intézményekbe.
  + Kérdőíves közvélemény kutatást végeztünk.
  + Részt vettünk több pedagógusoknak szánt továbbképzésen.

A bábszínházban egy főállású és egy külsős, nagy tapasztalattal rendelkező szervező dolgozik. A közönség tájékoztatása, az előadások forgalmazása érdekében főként a személyes kapcsolatra építünk, de kihasználunk minden lehetőséget, melyet pénzügyi lehetőségeink megengednek. Minden óvodát és iskolát már az előző félévben több csatornán keresztül is értesítünk a bérletes kínálatról: e-mailben, postai levél útján, ill. telefonon, és személyes találkozás alkalmával, s most már a facebook-on is. Az évad bérletes szervezését a szeptemberben a város főterén megtartott, hagyományos Hang-Tér-Kép című családi fesztiválunk is segíti.

A családok informálása céljából hírlevelet is készítünk, így törzsközönségünk e-mailen megkapja az egész havi műsortervezetünket, ill. minden héten újabb értesítést kap a soron következő vasárnap műsoráról és egyéb programjainkról. Speciális információkkal is kibővített hírlevelünket a velünk kapcsolatba kerülő összes pedagógusnak eljuttattuk.

Közönségünk a városi és országos programajánló honlapokon, közösségi internetes portálokon, rádiók műsorából tájékozódhat működésünkről.

Székhelyünkön a havi matiné-előadásokat hirdető plakátokat (előadásplakátok) és szórólapot teszünk ki. Premierek alkalmával Szombathelyen a belvárosba kihelyezett 100 plakáton hirdetjük a bemutató előadást. A belvárosban van egy 12 m2-es kirakatunk, ahol mindig megtalálhatják az érdeklődők aktuális programjainkat.

Szinte minden szombathelyi bölcsődében, óvodában, általános iskolában és gyermekorvosi rendelőben megtalálható bábszínházunk havi műsorát kínáló egységes külsejű - a bábszínház logóját, elérhetőségeit, színeit felvonultató - hirdetőtábla, melyben az aktuális hónap szombathelyi és vidéki előadásait tesszük közzé. Ezek egy része az elmúlt évek alatt megrongálódott vagy eltűnt. Javításuk ill. pótlásuk folyamatban van.

Internetes oldalunkon naprakész információt, részletes leírást és fotókat is találhatnak az érdeklődők valamennyi előadásunkról. Facebook oldalunk is van, s minden előadásunkról készül egy 2-3 perces klip, mely egy internetes megosztó oldalon elérhető.

A matiné előadásokra telefonon, e-mailben ill. üzenetrögzítőnkön, s a honlapon keresztül is lehet helyet foglalni. Az így eltett jegyeket elegendő közvetlenül az előadás előtt átvenni. Bár önálló jegypénztárunk nincs, az elővásárlás minden hétköznap 8-tól 16 óráig biztosított a bábszínház irodájában.

Ráerősítettünk a megyei jelenlét szervezésére. Külsős szervezőnk az évad végén nyakába vette a megyét és egyedi és bérletsorozati ajánlatokkal felkereste a megyei művelődési házakat.

A megyehatáron túli szervezés során is törekszünk – különösen a nagyobb települések, intézmények esetén, a nagyobb sorozat reményével kecsegtető helyeken - a személyes kapcsolatfelvételre, de évente 2-3 alkalommal levélben ill. e-mailben is kb. 3-400 címre eljuttatjuk részletes, valamennyi a szervezők szempontjából fontos információt tartalmazó ajánlatunkat, s visszatérő partnereinknek az adott évad valamennyi kínált előadásának egy-egy részletét bemutató video anyagot is.

1. **A bérletek bemutatása**

A 2016/17-es évadban is sokféle bérletet kínáltunk sokféle korosztálynak.

A hagyományoknak megfelelően idén is két féléves bérletet indítottunk az óvodás és kisiskolás korosztály számára. Mindkét bérlet 3 előadásból állt. Ősszel 1890, tavasszal 1692 bérletesünk volt. Ez 10%-os csökkenés az előző évadhoz képest.

Bérletsorozatainkban továbbra is figyelembe vesszük az óvodás és kisiskolás korosztály eltérő igényeit, így ha szükséges más-más előadások szerepelnek a nekik kínált sorozatokban.

Mindez 38 partnerintézményt, 23 óvodát és 115 iskolát jelent. Ebből 10 ill. 4 városkörnyéki.

A premier előadásokat tartalmazó Mesebolt bérlet mellett immár 3. alkalommal Zenés színházi bérletet, s Oladi városrészi bérletet is indítottunk.

A Zenés bérletet csak iskolásoknak hirdettük meg, egy meghívott és két saját játék szerepelt kínálatunkban. 216 bérletet vásároltak 5 partneriskola tanulói. A partneriskolák száma eggyel csökkent, a nézőszám nem változott.

Az oladi bérletben három saját előadásunk szerepelt. 183 bérletet vásárolt 2 intézmény, 1 iskola és 1 óvoda. Ez jelentős visszaesés.

A Kamasz bérlet 10-14 éveseknek szól. 9 iskola (3 szombathelyi és 6 vidéki) 257 tanulója vásárolta meg. Ez a létszám több mint duplája a korábbi, bevezető év létszámának.

Az Ifjúsági bérlet 14-18 éveseknek szól. Továbbra is csupán egy szombathelyi gimnázium a partnerünk 102tanulóval.

A két új bérlet eredménye, hogy a felsősök és a középiskolások ha bérletet nem is, a bérletben szereplő 1-1 produkcióra több alkalommal belépőjegyet vásároltak. Így mindig szinte teltházzal mentek az előadások.

A két új korosztály bábszínházba csábításával az út elején járunk, de elindultunk, s a visszajelzések nagyon jók. A következő évadban folytatjuk a kamasz bérletet. A 14-18 éveseknek nem bérletes formában, hanem egyedi előadásokkal próbáljuk elérni.

**Őszi Mesebolt bérlet óvodásoknak**

Paul Maar: Hoppláda

Nemes Nagy Ágnes: Lila fecske

A zöldszakállú király

**Őszi Mesebolt bérlet kisiskolásoknak**

Paul Maar: Hoppláda

Nemes Nagy Ágnes: Lila fecske

Galuska László Pál: Fehér Ló Fia

**Zenés gyermekbérlet iskolásoknak**

Galuska László Pál: Fehér Ló Fia

Lúdas Matyi – a Griff Bábszínház előadása

Három kívánság

**Oladi mesebérlet óvodásoknak és iskolásoknak**

A zöldszakállú király

Paul Maar: Hoppláda

Jill Tomlinson: A földimalac, aki semmiben sem volt biztos

**Ifjúsági bérlet 14-18 éveseknek**

Baltasar Espinosa utolsó üdülése és üdvözülése

Tamás könyve

Három kívánság

**Kamasz bérlet 10-14 éveseknek**

Pallai Mara: A Hold szerelmesei

Galuska László Pál: Fehérlófia

Három kívánság

**Tavaszi Mesebolt bérlet óvodásoknak**

A székely menyecske meg az ördög – Fabók Mancsi Bábszínháza

Michel Ocelot: Kirikou és a boszorkány

Jill Tomlinson: A földimalac aki semmiben sem volt biztos

**Tavaszi Mesebolt bérlet iskolásoknak**

Michel Ocelot: Kirikou és a boszorkány

Jill Tomlinson: A földimalac aki semmiben sem volt biztos

Három kívánság

A 3-18 év közötti korosztály mellett a kisebbeknek is kínálunk előadásokat. Az 1-4 éveseknek szóló pöttöm színházi előadásokat (2 ilyen szerepel kínálatunkban: Ti-Ti-Tá, A kíváncsi kiscsikó) játsszuk hétvégi matinéként (3 alkalom) és a szombathelyi ill. megyei bölcsődékben ill. óvodákban kiscsoportosoknak ( 10 alkalom). Ezeket a produkciókat láthatták az ország távolabbi részein (3 alkalom) élők is. A matiné kínálat bővítése érdekében meghívtuk a Griff Bábszínház 1-4 éveseknek szán Piros kaland ill. Pötty című előadását is.

Ezeken az előadásokon különösen fontos a biztonságot sugalló, intim légkör, a közvetlen kapcsolat színész és néző között, ezért egy-egy alkalommal 50 gyerek ill. hétvégén összesen 50 gyerek és szülő nézheti meg a játékokat. Valamennyi előadás szinte teljes telítettséggel ment.

Erőfeszítéseink, melyeket annak érdekében hoztunk, hogy felnőtt közönséget is megnyerjük továbbra is csak apró, biztató eredményeket mutatnak. Nehéz terep, hosszú, kemény munka ennek a beindítása. Passiójátékunk, moralitásunk és misztériumunk valamint a József és testvérei című előadás már ennek a nézői rétegnek szólt. Igazán jó lenne, ha ezeket az előadásokat nagyobb számban játszhatnánk. Felnőtteknek szánt előadást Szombathelyen 2 alkalommal játszottunk. Ugyancsak két alkalommal egy-egy hazai fesztiválon (Győr, Kecskemét, s egyszer külföldön (Lengyelország- Byalistok) láthatott ezek közül az előadásaink közül kettőt a közönség.

***f) A nézőszám növelésének gyakorlata***

**1-2. Új közönségréteg megszólítása, új, nem hagyományos módszerek és eszközök alkalmazásának gyakorlata, elvárások és kihívások kezelése**

A nézőszám növelése érdekében három területen is megpróbáltunk előre lépni. Egy két éve tartó program részeként megpróbáltunk új közönségrétegeket megnyerni, másrészt megpróbáltuk az oktatási intézményekkel való kapcsolatunkat hatékonnyá tenni újabb és újabb kommunikációs csatornák alkalmazásával, s az iskolai munkát segítő új, ingyenes lehetőségek biztosításával. Harmadrészt megpróbáltunk egy új előadás ill. foglalkozás típust is beilleszteni kínálatunkba.

## A Szombathelyi Egészségügyi és Kulturális Intézmények Gazdasági Ellátó Szervezete

felkérésére létrehoztuk a Ki vagyok én? című önismereti foglalkozást. (A SZMJV Közgyűlése által elfogadott „Szent Márton Köpenye Szociális Program” részeként a GESZ Védőnő Szolgálata által kidolgozott komplex egészségfejlesztési terv egyik eleme: a „Segítség kamaszodom!” című rendezvénysorozat általános iskola 4. osztályába járó tanulóknak szánt foglalkozás.) Ezt 34 szombathelyi iskolai osztályhoz vittük el. A gyermeklétszám összesen: 836 fő.

A városi intézményi levelezőrendszer segítségével létrehoztunk egy adatbázist a pedagógusok e-mail elérhetőségével. A tanév során rendszeresen tájékoztattuk az óvodák és általános iskolák pedagógusait aktuális kínálatunkról. Sajnos ez sem tűnt eredményesnek. A pedagógusok egy része nem olvassa rendszeresen az e-mailjeit, sokan egyáltalán nem figyelik ezt a hivatalos rendszert.

Az e-mail mellett a facebook-csoportok lehetőségét is próbáltuk kihasználni. Létrehoztunk 4 MeseboltInfo csoportot. A rendszer kész, működik. Hatékonyabb az e-mailnél, de még további partnerek bevonása szükséges.

Az elmúlt években az óvodásoknak és a kisiskolásoknak is készítettünk egy játékos bérletajánlót. Ez a bérlettel kapcsolatos, szülőknek szóló információk mellett valamilyen meglepetést tartalmazott a gyerekeknek is. Ezt minden szombathelyi oktatási intézménybe eljuttattuk olyan mennyiségben, hogy minden kisgyerek kaphasson. Azt tapasztaltuk, hogy több intézményben nem osztják ki a gyerekeknek, s mi sem kaptunk lehetőséget arra, hogy ezt megtegyük. Ezért váltottunk. 2017 tavaszán a bérletünket népszerűsítő foglalkozásokat tartottunk (66 alkalom, 2280 fő). A gyerekek továbbra is kaptak apró ajándékot, melyen szerepelnek a bérlettel kapcsolatos legfontosabb információk.

Próbáltunk eljutni szülői értekezletekre, a szülői munkaközösség értekezletére, sikertelenül. Így hát sok szülő (akik nem látogatják internetes oldalunkat, nem igényelték hírlevelünket, nem kísérik figyelemmel a helyi médiumok bábszínházról szóló híradásait) nem is értesülhetett kínálatunkról, a bérletvásárlás lehetőségéről. Ezért 2016 őszi bérletünk meghirdetésekor, májusban és szeptemberben már a két legolvasottabb sajtótermékben a megyei napilapban és az ingyenes városi hetilapban is közzé tettünk egy-egy színes fizetett hirdetést kínálatunkról, a bérlet kedvezményes elővásárlásának lehetőségeiről, bízva abban, hogy így esetleg a szülők vetik fel a vásárlás lehetőségét a pedagógusoknak a szülői értekezleteken vagy egyéb személyes találkozásokon. A módszer sikeres, alkalmaztuk az évad során más bérleteink meghirdetésekor is.

Természetesen ezek a gyakorlatunkban újdonságnak számító módszerek nem váltják ki a korábbiakat, hanem kiegészítik azokat.

Minden oktatási intézményben van egy szervező pedagógusunk, akiket rendszeresen tájékoztatunk (elsősorban személyesen, s legtöbbször írott formában is) a színház programjairól, s akikkel minden évad végén összegezzük a tapasztalatokat, kikérjük véleményüket a látott előadásokról, s a tapasztalatokat beépítjük munkánkba.

A Mesebolt Bérlet előadásait (a korábbi papíron kiadott és a kitöltés után visszavárt kérdőív mellett egy internetes kérdéssor segítségével értékelheti valamennyi gyerekeket kísérő pedagógus. Azt vártuk, hogy a kényelmesebb, korszerűbb és a hagyományos módszer együttes alkalmazása több válaszadót eredményez, s ezáltal több ill. pontosabb munkánkat segítő információhoz juthatunk. Nem így történt. Ezért találtuk ki a már említett részletes kérdőívet, melyet a vezetőkkel történt előzetes egyeztetés után megfelelő példányszámban elvittünk minden intézménybe. Az eredmény jó: 58% visszaküldte a válaszokat.

A bérletes előadásokról részletes ismertetőt küldtünk, amely megkönnyíti a gyerekek felkészítését a megnézendő előadással kapcsolatosan. Összeállítottunk egy szempontrendszert, mely segíti a látott előadás feldolgozását, felhívva a figyelmet a tananyaghoz való kapcsolódási pontokra ill. a színházi-bábszínházi jellegzetességekre is. A kisiskolás, óvodás nézőink folyamatosan a látott előadásokat rajzos formában is feldolgozzák. Több intézményben az év során ezekből a rajzokból kiállítás is létrejött.

A bábszínház természetes, alap közönségbázisa továbbra is a 4-10 év közötti korosztály. Nézőszámunk 70-75%-át ők teszik ki. Új közönségréteg felé való elmozdulást az ettől eltérő közönségréteg megszólítása teszi lehetővé. Már taglaltam, hogy ebben az évben is erősíteni próbáltuk a nézői bázisunk korosztályi kiterjesztését. Ez a folyamat több éves munkát igényel, és nagy energia ráfordítás színésztől, szervezéstől. Jelentős többletmunkát is jelent, hiszen az alap bázist továbbra is ki kell „szolgálnunk”, s e fölött indulhat minden más program. Fontos, hogy ezeket a lépéseket megtegyük, még ha nehézségekkel is járnak.

Ebben az évadban 23 előadást tartottunk 10-18 éves ill. felnőtt közönség számára. Közel 1600 néző látta őket (Baltasar Espinosa utolsó üdülése és üdvözülése, József és testvérei, Tamás Könyve, A Hold szerelmesei, Három kívánság, Fehér Ló Fia). A következő évadra már több meghívásunk van, de az előadás- és nézőszám növelése kiemelt feladat. A munkát már elnyert pályázati forrással is próbáljuk segíteni.

A bábműfajban immár nagy teret nyert a 3 év alatti korosztály felé való fordulás. Bábszínházunk 2007-ben kapcsolódott a programhoz. Együttműködő partnerünk a szombathelyi Egyesített Bölcsődei Intézmény. Az országos gyakorlattól eltérően bábszínházunk az évadban a székhelyén tartott családi előadásokon kívül a város és a megye bölcsődéiben is rendszeresen fellépett. A rendszer jól működik, az előadásszám növelésének gátja az, hogy mi nem tudunk megfelelő számban újabb előadásokat létrehozni. Elkezdődtek egy új pöttöm színházi produkció próbai. A bemutató október 1-én lesz.

Talán az országban is kuriózum és jelentős előrelépés az is, hogy előadásaink egy részéhez, ahol ezt a produkció, a történet szükségessé teszi előkészítő és feldolgozó drámapedagógiai foglalkozást kapcsolunk. Ezt minden nálunk bérletet vásárló iskolai osztályban az általunk felkért drámapedagógus vezeti. Az előkészítő órák az iskolában, a feldolgozó beszélgetések közvetlenül az előadás után a bábszínházban zajlanak.

1. **Kedvezményrendszer és eredményei**

Kedvezményeket eddig főként bérleteseink és a pöttöm színházi előadások esetében alkalmaztunk.

A bérleti sorozatunk ára kedvezőbb a szóló jegyárnál (3 előadás 2500.- Ft, 950.- Ft), a pöttöm színházi előadásokon pedig a 850.- Ft-ért kínáltuk.

Őszi bérletünket elővételben, június 15-ig 2500 Ft helyett 2100.-Ft-ért lehet megvásárolni. 2016-ben 439 fő élt ezzel a lehetőséggel.

Partnerintézményeinknek lehetőséget adunk arra, hogy a nehezebb anyagi körülmények között élő családok gyermekei számára – meghatározott számban – kedvezményes bérletet igényelhetnek (1500.- Ft). Az őszi Mesebolt bérlet esetén 84 a tavaszi esetén 73 bérletet adtunk ezen az áron.

Ezek a lehetőségek megmaradnak a 2017/2018-as évadban is.

Tájelőadásaink áraiban is alkalmazunk pozitív „diszkriminációt” a megyén belüli kistelepülések javára. Ezzel is azt próbáljuk elérni, hogy minél több megyei gyerek láthassa az előadásainkat. Így is nagyon munkás beszervezni a települések többségét, mert elsődleges szempont a vidéki művelődési házaknál az ár, s mi az évadban kialakított igen alacsony 95.000-Ft előadásárunkkal sem vagyunk versenyképesek a haknibrigádok nyomott áraival szemben. Ilyen feltételekkel 9 előadást tartottunk.

Ugyancsak kedvezményesen kínáljuk a megyében pöttöm színházi előadásainkat. (utazással, szállítással együtt bruttó 42.500.-Ft) Az évad során így is csak 1 település igényelte.

A vasi kistelepüléseknek, ahol csak 50-60 óvodás és kisiskolás gyerek él, 1-2-3 személyes előadásaink meghívása esetén további kedvezményeket adtunk: egy előadás szállítással, utazással 57.000.-Ft. Ezt a lehetőséget 2013-ban ajánlottuk fel először. Ebben az évadban 21 előadásunk volt ilyen feltételekkel. A szám az elmúlt évadban magasabb volt, reméljük ismét sikerül 30-35-re feltornászni.

***g) A médiakapcsolati tevékenység bemutatása***

**1-2. Médiumok, médiaaktivitás**

Bemutatóink, a színház életében fontos események előtt sajtótájékoztatót tartunk, ahol a tájékoztató után lehetőség van kérdésekre, az alkotókkal, színészekkel való találkozásra s a készülő produkció legalább egy rövid részletének megtekintésére is. Az elmúlt évadok gyakorlatát folytatva ezek a találkozók oldott hangulatú „sajtóreggelik” keretében zajlanak. (8 alkalom) Az érdeklődés változó, de jellemzően nagyon kicsi. Általában 2-3 médium képviselői vannak jelen, de előfordul, hogy 6-7 médium is képviselteti magát.

Egy-egy bemutatónkról, havi programjainkról 55-60 újságírót ill. médiumot értesítünk, így kisebb nagyobb rendszerességgel sok felületen megjelenünk.

Az évad során összesen 84 alkalommal jelent meg rólunk önálló írás a helyi és országos médiumokban, a televíziók és rádiók riportjainak száma 24. Mindezek tükrében elmondható, hogy sajtóaktivitásunk az elmúlt évek jelentős növekedése után visszaesett.

A Bábszínház a média adta térítésmentes propaganda lehetőségek minél teljesebb kihasználására törekszik. Minden előadásunkról készül sajtóanyag, s fotósorozat, ezzel is segítjük az újságírók munkáját.

A helyi médiumok közül a leghatékonyabb a megyei napilap. Ennek megfelelően egy újságírójával szinte napi kapcsolatban állunk. Bár a lapnál történt leépítések ill. a kulturális írások egyre csökkenő megjelenési lehetősége miatt neki is egyre nehezebb dolga van. 2017 júliusától már ő sem dolgozik a lapnál. A Vas Népe idén is heti rendszerességgel tudósított előadásainkról, közölte programajánlónkat. Mindezen túl 31 alkalommal közölt cikket készülő bemutatóinkról, fontos fellépéseinkről, programjainkról. Ez a szám kisebb mint az előző évadokban.

Kapcsolatban állunk a városi hetilapokkal. A Savaria Fórum, a Szombathelyi 7 Nap és a Lokál rendszeresen szerepeltette előadásainkat a programajánlóban és összesen 8 alkalommal hosszabb cikket is közöltek rólunk.

Valamennyi helyi internetes hírportál (Alon.hu, Nyugat.hu, Frisss.hu, Vaskarika.hu, vaol.hu) közölte havi programjainkat, s összesen 19 alkalommal jelent meg hosszabb írás a bábszínházról. Ez drasztikus visszaesés az előző évhez képest.

A helyi kereskedelmi és közszolgálati rádiók száma csökkent, s minden erőfeszítésünk ellenére érdeklődésük a bábszínház munkája iránt minimális. Bár a kulturális programajánlóban szerepelnek előadásaink, szervezünk közös játékokat, ezen túl hosszabb riportot 1 alkalommal készítettek.

A Szombathelyi Televízió Híradója valamint kulturális- (Műhely) és napi közéleti magazinműsora (Szombathely ma) beszámolt bérletes kínálatunkról, minden új produkciónkról s egyedi programjainkról, programajánló magazinműsora hetente felhívta a figyelmet aktuális műsorunkra. Összesen 18 alkalommal láthattak a nézők önálló képes összefoglalót rólunk.

A város internetes oldalán is jelen vagyunk: hírek, képek, részletes információk találhatók a bábszínházról, s olvasható aktuális programunk is. Ugyancsak naprakész információk olvashatók rólunk a SzombathelyPont nevű mobiltelefonokra is letölthető internetes felületen.

Az országos médiumokban való megjelenésünk terén is visszaesés tapasztalható.

Az országos írott és elektronikus sajtóban ill. más megyékben 31 alkalommal jelentünk meg. (MR1, M4, ATV, Echo TV, Art Limes, szinhaz.hu, szinhaz.net, szinhaz.org, artlimes.hu, 7óra7, , ellenfeny.hu, , revizoronline, egriprogramok.hu, egerhirado.hu)

Különösen fontos, hogy a Kossuth Rádió (MR1) műsorában 2 alkalommal is adásba került egy-egy hosszabb riport.

Az országos szakmai sajtó többször beszámolt előadásainkról A revizoronline, 1, a 7óra7 2, az Art Limes 3, az artlimes.hu 10, a spirituszonline 3, a szinhaz.hu, a szinhaz.org és a szinhaz.net 1-1 alkalommal közölt kritikát ill. hosszabb ismertetőt egy-egy előadásunkról vagy fesztiválszereplésünkről..

Ez összesen 22 alkalom, jelentős előrelépés az előző évekhez képest.

A megnövekedett adminisztratív és működtetési feladatok, a kis létszám miatt problémát jelent a sajtófigyelés. Ezért előfordulhat, hogy összesítésünkben nem szerepel minden velünk kapcsolatot ill. rólunk szóló sajtómegjelenés.

1. **A társulat tagjainak médiaaktivitásai**

A társulat tagjainak promotálása továbbra is fontos szempont. Ők a bábszínház arcai. Őket ismerik meg az utcán, boltokban. Őket kell az előtérbe helyezni, s minél inkább megismertetni. Ezt a célt szolgálják a rádióban hallható portrék is. Éppen ezért aktív résztvevői az előadások előtti sajtótájékoztatóknak. Minden bemutatónk előtt készül velük is interjú.

Ismertségük és a városban való népszerűségük növekedését jelzi, hogy egyre gyakrabban szerepelnek a különböző médiumokban, rendezvényeken nem a bábszínházhoz kapcsolódóan is. Gálaműsorok, kiállítás megnyitók, jótékonysági események, helyi fesztiválok résztvevői, amelyekről mindig beszámol a helyi sajtó, s a tudósításokban szerepel művészeink fotója, neve is.

Eljutottunk oda, hogy az újságírók azokról a rendezvényekről írva, ahol színészeink közreműködtek, fontosnak tartják, hogy név szerint is megemlítsék őket.

1. **A saját gyártású anyagok és az alkalmazás felületeinek bemutatása**

Az 5 éve létrehozott új internetes oldalunkat rendszeresen frissítjük, minden fontos információt tartalmaz előadásainkról, programjainkról, bérletes ajánlatunkról, a jegyvásárlás módjáról, s linket a produkciókról készített kedvcsináló klipekhez.

Az előadásokról, próbafolyamatról, vendégeinkről, a színház által szervezett programokról cikket is írunk, amely felkerül az oldalra. Az évad során 20 írást olvashattak az érdeklődők a honlapon, ez 40%-os visszaesés a tavalyihoz képest. Az ok az emberhiány.

Működtetünk egy facebook oldalt is, melyen a színház életének érdekes és fontos pillanatait örökítjük meg. Ezeknek csak egy része kapcsolódik előadásokhoz, de helyet kapnak a színház életével kapcsolatos egyéb hírek, a tájelőadásokról, vendégszereplésekről szóló képes beszámolók, vendégeinkről, a hozzánk érkező alkotókról szóló információk is. Jelentős a fotóanyag, és ez a felület a nézőkkel való közvetlen kommunikáció fontos eszköze. Egyre népszerűbb, egyre többen kísérik figyelemmel.

2016 májusában elkezdtük 4 új információs facebook- oldal létrehozását és feltöltését ill. folyamatos információkkal való ellátását is. A MESEBOLTINFO óvodákban, az általános iskola alsó ill. felső tagozatában valamint a középiskolákban tanító-oktató pedagógusoknak nyújt speciális, az adott célcsoportnak, gyermekkorosztálynak megfelelő naprakész információkat. Azt vártuk, hogy ez a 4 felület jelent jelentősen segíti majd, hatékonyabbá teszi a közönséggel való kapcsolattartásunkat. Jelentős eredményekről még nem számolhatunk be, a munkát folytatni kell, még több pedagógust kell megnyerni, hogy fogadják híreinket.

Minden előadásunkról készül plakát, szórólap, technikai leírás, a pedagógusok munkáját segítendő a feldolgozást megkönnyítő témavázlat, fotósorozat, rövid mozgóképes ajánló és sajtóanyag.

A Bábszínházban nincs külön munkatárs, aki ezekkel a felületekkel foglalkozna. Az ezzel kapcsolatos feladatokat – egyéb munkái mellett – a közönségszervező, a szakmai igazgatóhelyettes, a külsős szervező munkatárs és egy közfoglalkoztatott végzi.

1. **A gyermek- és ifjúsági korosztály védelmét szolgáló nézőtájékoztatási rendszer, korhatárokról való tájékoztatás módja, formája**

Továbbra is külön figyelmet fordítunk az egyes előadások életkori kötöttségeire. Ezek nem csupán az internetes oldalunkon szerepelnek, de a leendő partnereknek küldött műsorajánlatainkban is megtalálhatók, s a produkciók megrendelése esetén ezekhez mindig ragaszkodunk.

Előadásaink többsége a 3-10 éves korosztálynak készül. Ha ettől eltérő korosztályoknak ajánljuk produkciónkat, ezt a tényt szerepeltetjük az előadás szórólapján, s ha lehet a plakáton is.

Nézőink már megtanulták, hogy az 1-4 éves gyerekeknek szóló előadásokat pöttöm színházi produkcióknak nevezzük. Ez minden esetben szerepel a plakáton és a szórólapon. A korosztályi megjelölést alcímként vagy az alcím egy elemeként is használjuk, így ez a sajtóban közölt programajánlókban is szinte mindig megjelenik.

A tájékoztatás leghatékonyabb módja mégis a személyes kommunikáció. Nézőink többsége a belépőjegyek rendelésekor kikéri véleményünket, s a színház munkatársai minden esetben kérés és kérdés nélkül is elmondják az érdeklődőknek telefonon és a jegypénztárban is az életkori ajánlásokat.

Bérletsorozatainkról minden esetben készül egy, valamennyi szombathelyi gyerekhez eljuttatott játékos ajánló. Ezeken egyértelműen feltüntetjük, hogy az óvodás vagy a kisiskolás korosztálynak ajánljuk-e produkciónkat, s ezekhez is minden esetben ragaszkodunk.

**h) Egyéb bevételi források feltárása**

A saját előadásaink jegyár bevételein túli bevételi források három nagy csoportra bonthatóak. Az egyik csoportba a pályázati források tartoznak, a másikba a társasági adó. A harmadik forrást azok a tájelőadások jelentik, ahol a jegybevételt teljesen vagy részben a meghívó fél számolja el, s mi egy fix összegért vállaljuk a fellépést.

A pályázati források szűkössége ellenére ebben az esztendőben is sok pályázaton voltunk sikeresek. 11 pályázatot adtunk be, kettő kivételével mindegyik pozitív elbírálásban részesült.

A TAO támogatások megszerzésének sikere nagyban hozzájárult a 2017. év stabil kezdéséhez, s már most meglévő szerződésünk van az erre az évre szóló keret szinte teljes feltöltésére. Végre – saját erőből, mindenfajta fenntartói segítség nélkül - sikerült elérnünk, hogy egy nagy helyi cég immár 3. esztendeje biztosítja csaknem a teljes rendelkezésünkre álló keretet, s nem kell sok-sok kisebb vállalkozást megnyernünk partnerként. Nem volt könnyű feladat, de sikerült. Ez a gazdálkodás kiegyensúlyozottságát tekintve több mint megnyugtató.

Az előadás bevételek szinten tartása érdekében már márciusban elkezdtük az egyeztetéseket a következő évad tájelőadásairól. Felvettük a kapcsolatot korábbi partnereinkkel és kapcsolatot építettünk több új szervezettel is. Az előkészítés jól halad, vannak már konkrét meghívások, de sok még a bizonytalanság is. . Azt látjuk, hogy a bevétel növelése a jelenlegi létszámmal nem lehetséges, sőt a csökkenés elkerülése is csak a dolgozók jelentős többletmunkájával, a színház iránti elkötelezettségükkel megvalósítható.

Nem használt technikai eszközeinket igény esetén bérbe adjuk. Az ebből származó bevétel nem jelentős. Főként azért, mert a létszámunkhoz mérten magas előadásszám miatt eszközeink folyamatos használatban vannak, nincs szabad kapacitás ill. a szükségtelenné vált eszközöket értékesítjük.

Bevételeink alakulása

Megyén kívül tartott előadásaink szinte egyike sem, s a megyében tartott előadások 20%-a nem tartozik a jegybevételes előadások közé. Ez a nettó 13.393.394.- Ft-os jegybevételünket 6.767.551.- Ft-tal növeli meg. Ehhez jött még a fogadott előadások 966.426.- Ft-os bevétele. Így az előadások forgalmazásából 20.160.945.-Ft bevételünk volt. Ez az érték alig 4%-kal alacsonyabb az előző évad kiemelkedő adatánál.

|  |  |  |
| --- | --- | --- |
| **Saját előadások** | jegybevétel | előadásdíj |
| A földimalac, aki semmiben sem volt biztos | 1 354 446 | 74 803 |
| A Hold szerelmesei | 214 304 |  |
| A kíváncsi kiscsikó | 180 497 | 156 535 |
| Az égigérő fa | 800 449 | 2 298 039 |
| Fehér Ló Fia | 1 177 342 |  |
| Három kívánság | 931 494 |  |
| Hoppláda | 1 900 124 | 385 000 |
| Ki vagyok én? | 583 465 |  |
| Kicsibácsi és Kicsinéni (meg az Imikém) | 0 |  |
| Kirikou és a boszorkány | 1 335 417 |  |
| Lila fecske | 1 169 117 | 67 000 |
| Szent Márton köpenye | 53 150 | 124 000 |
| Tamás könyve | 165 670 | 284 449 |
| Ti-Ti-Tá | 260 157 | 44 134 |
| Töviskirály | 0 | 240 000 |
| Triangulum | 170 771 | 902 969 |
| Vackor az óvodában | 711 733 |  |
| Vitéz László - Az elásott kincs | 351 803 | 145 000 |
| **ÖSSZESEN:** | 11 359 939 | **4 721 929** |
|  |  |  |
| **Koprodukció** |  |  |
| József és testvérei | 0 | 1 409 520 |
| Baltasar Espinosa utolsó üdülése és üdvözülése | 94 330 | 350 866 |
| A zöldszakállú király | 972 699 |  |
| **ÖSSZESEN:** | 1 067 029 | **1 760 386** |
|  |  |  |
| **VENDÉG** |  |  |
| Griff Bábszínház: Lúdas Matyi | 98 543 |  |
| Ziránó Színház - Szekrénymesék | 43 685 |  |
| Fabók Mancsi Bábszínháza: A székely menyecske meg az ördög | 738 907 |  |
| Dobronka cirkusz, világszám! | 51 134 | 285 236 |
| Ziránó Színház - Pulcinella kertészkedik | 0 |  |
| Griff Bábszínház - Piros kaland | 18 897 |  |
| Pötty | 15 260 |  |
| **ÖSSZESEN:** | 966 426 | **285 236** |
|  |  |  |
| **Mindösszesen** | **13 393 394** | **6 767 551** |

**Pályázatok:**

*Több beadott pályázatunk volt, melyek eredményéről az előző beszámoló készítésekor még nem volt információnk:*

NKA- Lila fecske címmel óvodásoknak és kisiskolásoknak szóló bábszínházi előadás színpadra állítása Nemes Nagy Ágnes verseiből

Elnyert támogatás:1.000.000.- Ft

NKA – A Mesebolt Bábszínház előadásaihoz kapcsolódó előkészítő és feldolgozó drámapedagógiai foglalkozások szervezése általános és középiskolás diákcsoportoknak

Elnyert támogatás: 600.000.- Ft

NKA – Tamás könyve címmel osztályterem színházi előadás létrehozása 13-18 éves fiataloknak Anna Maria Hábermann hasonló című albuma felhasználásával

Elnyert támogatás:800.000.- Ft

EMMI- Fabók Mancsi Bábszínháza - A székely menyecske meg az ördög című előadásának meghívása Szombathelyre.

Elnyert támogatás: 600.000.- Ft

*További pályázatok:*

NKA- A Tamás könyve című osztályterem-színházi előadás vendégjátéka Baján

Elnyert támogatás: 256.000.- Ft

NKA- Osztályterem -színházi előadás létrehozása 9-16 éves fiataloknak Eric-Emmanuel Schmitt: Oszkár és Rózsa mami című művéből

Elnyert támogatás: 1.200.000.- Ft

NKA - Bábszínházi előadás létrehozása óvodásoknak és kisiskolásoknak Fazekas Mihály: Lúdas Matyi ill. Lázár Ervin: A hazudós egér című művéből

Elnyert támogatás: 2.000.000.- Ft

Füge Egyesület IV. Tantermi Színházi Projekt – a Tamás könyve című előadás továbbjátszása

Elnyert támogatás: 725.000.- Ft

*Több beadott pályázatunk van, melyek eredményéről még nincs információnk:*

EMMI- Óvodásoknak és kisiskolásoknak szóló bábszínházi előadás létrehozása Dániel András: Kicsibácsi és Kicsinéni (meg az Imikém) című művéből

Megpályázott összeg: 1.000.000.-

EMMI- Bábszínházi szövegkönyv készítése Dániel András: Kicsibácsi és Kicsinéni (meg az Imikém) című művéből

Megpályázott összeg: 350.000.-

EMMI- A Mesebolt Bábszínház „Az elvarázsolt testvérek” című előadásának bemutatása a szlovákiai Komárnoban

Megpályázott összeg: 780.000.-

EMMI- A Lúdas Matyi című bábszínházi előadás szövegkönyvének megírása

Megpályázott összeg: 350.000.-

EMMI- Bábszínházi előadások meghívása a Mesebolt Bábszínház vasárnapi matinésorozatába

Megpályázott összeg: 675.000.-

1. ***Helyi kapcsolatépítés***
2. **Az együttműködések bemutatása**

A Berzsenyi Dániel Könyvtár ebben az esztendőben is együttműködő partnerünk volt a megyei kistelepülési ellátásban. Igaz visszaesett ezen a területen az előadások száma. Más rendezvényeken is partnerei voltunk egymásnak.

Továbbra is erős a kapcsolat a Regionális Módszertani Bölcsödével. Az együttműködés keretében az elmúlt évadban is valamennyi szombathelyi bölcsődében felléptünk, s így minden helyi kisgyermek látta egy pöttöm színházi előadásunkat.

Továbbra is jó a szakmai kapcsolatunk a Gyermekek Házával. Hosszú évek óta együtt dolgozunk a városi gyermeknap megvalósításán, közreműködői voltak az évadnyitó Hang-Tér-Kép című programunknak, társulatunk tagjai részt vettek szakmai programjaikon (gyermek művészeti szemlék, gyermekfoglalkozások). Továbbra is munkatársaink aktív résztvevői a tavaly létrehozott történelmi játszóháznak.

Fontos szakmai partnerünk az Ungaresca Táncegyüttes és a Dr. Pesovár Ernő AMI is. A Bábszínház szakemberei közreműködésével támogatja és technikai eszközökkel segíti táncszínházi és folklórműsoraikat, alkotóink részt vesznek a közreműködésükkel létrehozott színházi jellegű produkciók létrehozásában. Az Iskola segíti a bábszínházat speciális táncterem biztosításával, tanárai és diákjai közreműködnek (kézműves foglalkozások, néptánc bemutató, táncház) a színház rendezvényein. Közösen próbálunk lépéseket tenni az MMIK épületének állagmegóvása terén.

Szakmai partnereink között szerepet az AGORA –Szombathelyi Kulturális Központ, a Savaria Történelmi Karnevál KKA, a Vas megyei Múzeumok Igazgatósága.

Jelen voltunk a megye településein is. Kapcsolatot tartunk az önkormányzatokkal, művelődési házakkal, óvodákkal és iskolákkal. Játszottunk falunapi rendezvényeken, évfordulókon, gyermek-bérletsorozatban vagy annak részeként sok vasi településen. (46 előadás, 4038 néző)

A Kőszegi várszínházzal hosszú évek óta tart az együttműködésünk. Évközben több előadást tartottunk Kőszegen (Triangulum, Dobronka cirkusz, világszám!; 4 alkalom), és ebben az évben is része voltunk egy előadásunkkal nyári programkínálatuknak ( A kíváncsi kiscsikó, Kicsibácsi és Kicsinéni (meg az Imikém); 3 alkalom).

Az idén is megtartottuk a Han-Tér-Kép fesztiválunkat. Ez egy minifesztivál, amely átvezeti a gyerekeket a nyár szabadságából az őszi iskolakezdésbe. A város főterén ebben az évadban szeptember 4-én rendeztük meg. Kézművesek, bábjátékosok népesítették be a főteret. A családok számára szórakozást is nyújtottunk, de egyben figyelemfelhívás is volt, hogy elindult a bábszínházi évad.

A szakmai kapcsolatok mellett a társadalmi szervezetekkel való együttműködés is jelen van életünkben, s az elmúlt évadban ez a korábbiaknál meghatározóbbá vált. Folytatódott, a közös munka a Magyar Máltai Szeretetszolgálat Szombathelyi csoportjával, s együttműködtünk az autizmussal élőket segítő helyi szervezetekkel.

Folytatódott a kapcsolat a Szent Márton programirodával. Ennek keretében több előadást is tartottunk.

## A Ki vagyok én? című játék létrehozásában együttműködtünk Szombathelyi Egészségügyi és Kulturális Intézmények Gazdasági Ellátó Szervezettel és az általuk irányított Védőnői Szolgálattal.

1. **Hagyományteremtő, hagyományápoló tevékenység**

Hang-Tér-Kép című évadnyitónkkal hagyományt teremtettünk, mely mára már a város szeptemberi programkínálatának meghatározó eleme lett.

Fontosnak tartjuk a helyi hagyományok ápolását. A Szent Márton évfordulóhoz kapcsolódó programsorozat is ide sorolható. A Szent Márton Emlékév több meghatározó programjának részei voltunk. Továbbra is műsoron volt a Szent Márton köpenye című iskolásoknak szánt játékunk. Ide sorolható a Triangulum című előadás is. Ezzel vettünk részt 2016-ban Közép-Európa legnagyobb historikus játékán, a Savaria Történelmi Karneválon, s az évad során további 6 alkalommal láthatta a megye közönsége.

Részt veszünk a város római múltjának megismertetésében is. A Bábszínház szakmai támogatásával, s kollégáink aktív részvételével 2016 augusztusára létrejött a Kalandjáték Savariában című játék. A tanév során több mint 40 gyerekcsoport vett részt a foglalkozásokon.

Fontos a bábszínházi hagyományok ápolása is. Repertoárunkban két előadás is a vásári bábjáték hagyományait eleveníti fel. (Dobronka cirkusz, világszám!, Vitéz László – Az elásott kincs), s zajlanak egy új játék próbái is (Batu-tá).

Részt vettünk egy új hagyomány megteremtésében is. 2016 szeptemberében a Vas Megyei Múzeumok Igazgatósága koordinálásával a helyi művészeti intézmények, s számos közművelődési intézmény életre hívta a Művészetek kertje című programot. A látogatók egyszerre és egy helyen találkozhatta a város művészeti életét meghatározó szervezetek kínálatával, láthattak színpadi produkciókat, részt vehettek interaktív foglalkozásokon, előadásokon, játékokban. Az sem utolsó szempont, hogy az intézmények megismertethették a nézőkkel a 2016/17-es évad kínálatát. 2017 szeptemberében a program folytatódik. A helyszín a tavaly felújított múzeumkert lesz.

1. **Helyi művészekkel való együttműködés bemutatása**

Munkánkban egyre inkább építünk a helyi művészekre. Fontosnak tartjuk, hogy ezzel a törekvésünkkel is a szombathelyi művészeti élet egy meghatározó központja legyünk. S fontos azért is, mert több bizonytalansági tényezőt kiszűr a munkánkból.

Szeretnénk kialakítani egy olyan alkotó közösséget, akik kötődnek a színházhoz, s akik részt vesznek a produkciók létrehozásában. Szeretnénk, ha minél több feladatra lenne helyi ember, akikkel együtt gondolkodva alakíthatnánk a színház művészi arculatát.

E cél elérése érdekében jelentős lépéseket tettünk ebben az évadban is. Idén is együtt dolgoztunk Oroszy Csaba festőművésszel, s belépett ebbe a körbe eddigi plakáttervezőnk, Trifusz Péter.

Kaczmarski Ágnes és Dömötör Katalin, két helyi filmes alkotó, akik előadásaink rögzítésén túl alkotóként bekapcsolódtak a produkciók létrehozásába is. Ők készítették a speciális filmbejátszásokat a Fehér Ló Fia című előadáshoz.

Valamennyi előadásunk plakátját, játékos bérletajánlónkat továbbra is egy cáki grafikusművész –Trifusz Péter- készítette.

Előadásainkban továbbra is közreműködnek helyi színészek (Balogh János – WSSZ, Kovács Zsuzsanna).

Zenei munkatársként, korrepetitorként társulatunk tagja, Takács Dániel dolgozott a produkciók létrehozásában.

Produkcióink zenei anyagának felvételén rendszeresen helyi művészekkel dolgozunk. Kialakult már egy 5-6 zenészből álló kör, akikre mindig számíthatunk, akik felkérésünkre örömmel részt vesznek munkánkban.

Lila fecske, Kirikou és a boszorkány valamint Három kívánság című előadásunkban zenészként egy helyi művész, Maronics Ferenc is közreműködött. A triangulum című előadásban pedig Berki Antal (a Savaria Szimfonikus Zenekar művésze) és Völgyi Attila (a Bartók Béla Zeneiskola tanára, a WSSZ zenekarának tagja) zenélt. A lila fecske című produkcióban zongorakísérőként Bak Orsolyát is hallhatta a közönség.

Színházunk tagjai többször közreműködtek a társintézmények közművelődési rendezvényein.

Évadnyitó, szabadtéri rendezvényünkön több helyi kézműves, fellépő is részt vett.

**j) Oktatással való kapcsolat**

Mivel a bábszínház egész működése szervesen kapcsolódik az óvodai, iskolai oktatáshoz, s azt kiegészíti, illetve az abban megfogalmazott folyamatokat megerősíti. Az évad játékrendje alapvetően az oktatási intézmények munkarendjéhez igazodott, teljes mértékben kiszolgálta azt. Továbbra is folyamatos egyeztetések révén jutottunk el az éves bérleti játszási rendhez. Ebben maximálisan figyelembe vettük az oktatási intézmények elfoglaltságait. A kialakított rendet napi szinten finomítottuk. Ez a napi párbeszéd tette lehetővé, hogy ne történhessen az meg, hogy akár egy gyerek is betegség miatt lemaradjon a már kifizetett előadásról, mert biztosítottuk számukra, hogy hétvégi előadásainkon pótolhatják az elmaradottat. Minden esetben találtunk megoldást akkor is, ha az oktatási intézmények a már leegyeztetett előadás időpontokat szerették volna megváltoztatni, más program, kötelező elfoglaltság, versenyek, kirándulások vagy éppen betegség miatt. S az intézmények is partnereink voltak, amikor színészeink megbetegedése, balesete miatt (sajnos több ilyen volt az évadban) nekünk kellett időpontot módosítanunk Ezen a szinten működik a bábszínház és a nézői kapcsolatrendszer évről évre.

A bábszínház ösztönzi az intézményeket arra is, hogy a látott előadásokkal óvodai foglalkozásokon vagy iskolai tanórákon is foglalkozzanak. Ennek érdekében már az intézményekbe eljuttatott írásos anyagunkban felhívjuk a pedagógusok figyelmét a színházi különlegességekre ill. arra, hogyan kapcsolható a produkció az oktató-nevelő munkához. Mindezen túl arra kérjük a pedagógusokat, hogy a gyerekekkel rajzokon is örökíttessék meg élményeiket. Segítséget nyújtunk az ezekből az alkotásokból készült kiállítások életre hívásában ill. közreműködünk a munkában.

Ebben az évadban a legjelentősebb vállalkozásunk az előadásainkhoz kapcsolódó drámapedagógiai foglalkozások számának további jelentős emelkedése és egy bábcsoportvezetői képzésben való közreműködés volt.

Folytattuk osztálytermi Szent-Márton játékunk forgalmazását és elkészült egy új osztályterem-színházi előadás (Tamás könyve) s egy egészségneveléssel foglalkozó drámapedagógiai játék (Ki vagyok én?) is:

1. A Fehér Ló Fia című előadás előkészítése a Mesebolt, az Ifjúsági és a Kamasz bérletet vásároló és jeggyel érkező iskolás csoportoknak drámapedagógiai foglalkozás segítségével

Közreműködő drámapedagógus: Németh Andrea, Ziembicki Dóra

Foglalkozások száma: 54

Időpontja: 2016. november-december

Időtartama: előkészítő foglalkozás 45 perc;

Partner Intézmények:

Szent Imre Általános Iskola, Jánosháza (2)

Apáczai CS. J. Általános Iskola, Táplánszentkereszt (4)

Nyitra Utcai Általános Iskola (2)

Brenner J. Óvoda, Ált. Isk. Gimn. és Koll. (5)

Hatos Ferenc Általános Iskola, Vép (1)

Apáczai Cs. J.Általános Iskola, Vassurány (1)

Apáczai CS. J. Általános Iskola, Vát (3)

Zrínyi Ilona Általános Iskola (3)

Derkovits Gyula Általános Iskola (3)

Gotthard Jenő Általános Iskola (1)

Paragvári Utcai Általános Iskola (3)

Dési Huber István Általános Iskola (3)

Reményik Sándor Evangélikus Általános Iskola (1)

Reguly Antal Általános Iskola (5)

Bercsényi M. Áltaslános Iskola (1)

Jáki Nagy M. Nyelvokt. Nemz.Ált. Isk., Ják (4)

Gárdonyi G. Ált. Isk., Sorokpolány (1)

Apáczai CS. J. Általános Iskola, Söpte (1)

Neumann J. Általános Iskola (2)

Ambózy-Migazzi I. Ált. Isk., Vasszécseny (5)

Prinz Gy. Ált. Isk. Püspökmolnári (1)

Dr. Csepregi H. J. Ált. Isk., Csepreg (1)

Zichy A. Ált. Isk. Sótony (1)

1. A Hold szerelmesei című előadás előkészítése a Kamasz bérletet vásároló és jeggyel érkező iskolás csoportoknak drámapedagógiai foglalkozás segítségével

Közreműködő drámapedagógus: Németh Andrea

Foglalkozások száma: 14

Időpontja: 2017. január

Időtartama: előkészítő foglalkozás 45 perc;

Partner Intézmények:

Szent Imre Általános Iskola, Jánosháza (2)

Apáczai CS. J. Általános Iskola, Táplánszentkereszt (1)

Nyitra Utcai Általános Iskola (1)

Brenner J. Óvoda, Ált. Isk. Gimn. és Koll. (3)

Apáczai CS. J. Általános Iskola, Vát (1)

Jáki Nagy M. Nyelvokt. Nemz.Ált. Isk., Ják (2)

Dr. Csepregi H. J. Ált. Isk., Csepreg (1)

Kölcsey Utcai Ált. Isk., Körmend (2)

Zichy A. Ált. Isk. Sótony (1)

1. A Baltasar Espinosa utolsó üdülése és üdvözülése című előadás előkészítése az Ifjúsági bérletet vásároló és jeggyel érkező iskolás csoportoknak drámapedagógiai foglalkozás segítségével

Közreműködő drámapedagógus: Németh Andrea,

Foglalkozások száma:4

Időpontja: 2016. december

Időtartama: előkészítő foglalkozás 45 perc;

Partner Intézmények:

Nagy Lajos Gimnázium (3)

Tinódi Sebestyén Gimnázium, Sárvár (1)

1. A Ki vagyok én? – önismereti drámapedagógiai foglalkozás 4. osztályosoknak –

A foglalkozás a SZMJV Közgyűlése által elfogadott „Szent Márton Köpenye Szociális Program” részeként a GESZ Védőnő Szolgálata által kidolgozott komplex egészségfejlesztési terv egyik eleme: a „Segítség kamaszodom!” című rendezvénysorozat általános iskola 4. osztályába járó tanulóknak szánt foglalkozás.

Közreműködő bábszínész: Gyurkovics Zsófia

Foglalkozások száma: 34

Időpontja: 2016. december- 2017. január

Időtartama: 45 perc;

Partner Intézmények:

Gotthard J. Ált. Isk. (4)

Oladi Ált. Isk. (3)

Neumann J. Ált. Isk. (4)

Derkovits Gy. Ált. Isk. (2)

Reményik S. Ált. Isk. (2)

Bolyai J. Gyak. Ált. Isk. és Gimn. (2)

Paragvári Utcai Ált. Isk. (2)

Váci M. Ált. Isk. (2)

Nyitra Utcai Ált. Isk. (1)

Dési H. I. Ált. Isk. (2)

Brenner János Óvoda, Ált. Isk., Gimn. és Koll. (2)

Zrínyi I. Ált. Isk. (3)

Reguly A. Ált. Isk. (2)

Bercsényi M. Ált. Isk. (3)

1. Tamás könyve - interaktív osztályterem-színházi előadás középiskolásoknak

Rendező: Csató Kata

Drámapedagógiai konzulens: Romankovics Edit

Tervező: Csató Máté, Tóth Eszter

Író-dramaturg: Hárs Anna

Közreműködők/szereplők: Kőmíves Csongor, Dénes Emőke, Janicsek Péter

A bemutató időpontja: 2017. február 21.

Foglalkozások száma: 8

Időtartama: 2 tanóra

Időpontja: 2017. február-március, május

Partner: KLIK Szombathelyi Tankerülete (1 – pedagógusok drámapedagógiai továbbképzése)

Nagy Lajos Gimnázium (5)

Brenner János Óvoda, Ált. Isk., Gimn. és Kollégium (1)

Szombathelyi Műszaki SZC Gépipari és Informatikai Szakgimnázium (1)

Nagy feladat volt a Nemzeti Művelődési Intézet által meghirdetett Bábcsoportvezetői alapismeretek I. (40046-4/2016/kozosmuv számú) akkreditált képzés lebonyolítása Vas megyében. A bábszínház dolgozói részt vettek az előkészítésben, a tananyag összeállításában, és óraadókét ők irányították a foglalkozásokat is. (Kovács Géza igazgató, Császár Erika bábszínész , Horváth Jánosné nyugalmazott igazgató, Tali Julianna bábkészítő)

Egyéb oktatást segítő, oktatással kapcsolatos munkáink:

Császár Erika és Prikazovics Ferenc részt vett a Kalandjáték Savariában című ókori játszóház működtetésében, a foglalkozások vezetésében. A bemutatkozás a Savaria Történelmi Karneválon volt. A tanév során több mint 40 gyerekcsoport vett részt a foglalkozásokon

Prikazovics Ferenc idén is közreműködött a Szombathelyi Egyesített Bölcsődei Intézmény hagyományos szakmai napján.

Kőmíves Csongor óraadó tanárként dolgozott a Smile Nyelviskolában.

Színházunk tagjai rendszeresen közreműködnek gyermekeknek (óvodás, általános- és középiskolás korosztály) számára szervezett városi, kistérségi ill. országos vers- és mesemondó versenyek zsűrijének munkájában, legtöbb esetben a zsűri elnöki feladatokat is ők látják el. Ennek részeként általános és egyénre szabott értékelést, tanácsokat adnak a résztvevőknek ill. felkészítőiknek. (Prikazovics Ferenc 6-8 alkalom, Császár Erika 1-2 alkalom)

Táncpedagógus végzettséggel is rendelkező kollégánk (Csollány Csaba) tanít a Dr. Pesovár Ernő AMI-ban, és több néptáncegyüttesben is dolgozik meghívott oktatóként.

Császár Erika a celldömölki Tücsök Bábcsoport és a celldömölki művelődési központ által fenntartott felnőtt bábegyüttes munkájához nyújtott folyamatos szakmai segítséget.

Prikazovics Ferenc egyéni kommunikációs- és beszéd- versmondó foglalkozásokat tart általános és középiskolás diákoknak, gyerekeket készít fel versenyekre. Tanítványai több országos versenyen is sikert értek el, s előadóként ill. műsorvezetőként közreműködtek több helyi rendezvényen

Nyugalmazott igazgatónk bábos csoportot vezetett Csepregen, a város Alapfokú Művészeti Iskolájában ill. bábos tanfolyamot vezetett az Egyesített Bölcsődei Intézmény gondozónői számára, melynek eredményeként megszületett egy produkció is, melyet a városi szociális hét rendezvényeit záró díjátadó gálaműsoron láthatott a közönség.

***k) A színházra nevelés gyakorlata***

Ebben az évadban e fejezet körébe tartozó tevékenységünk elsősorban az iskolákkal való együttműködés keretében valósult meg: játszottuk a Szent Márton köpenye foglalkozásjátékunkat, bemutattuk a Ki vagyok én? és a Tamás könyve című játékot, drámapedagógiai foglalkozásokat tartottunk.

Az alábbi foglalkozásokat tartottuk:

* Szent Márton köpenye – foglalkozásjáték iskolásoknak

Foglalkozások száma: 5

* A Fehér Ló Fia című előadás előkészítése a Mesebolt, az Ifjúsági és a Kamasz bérletet vásároló és jeggyel érkező iskolás csoportoknak drámapedagógiai foglalkozás segítségével

Foglalkozások száma: 54

* A Hold szerelmesei című előadás előkészítése a Kamasz bérletet vásároló és jeggyel érkező iskolás csoportoknak drámapedagógiai foglalkozás segítségével

Foglalkozások száma: 14

* A Baltasar Espinosa utolsó üdülése és üdvözülése című előadás előkészítése az Ifjúsági bérletet vásároló és jeggyel érkező iskolás csoportoknak drámapedagógiai foglalkozás segítségével

Foglalkozások száma:4

* Ki vagyok én? – önismereti drámapedagógiai foglalkozás 4. osztályosoknak –

Foglalkozások száma: 34

* Tamás könyve - interaktív osztályterem-színházi előadás középiskolásoknak

Foglalkozások száma: 8

Császár Erika továbbra is folyamatos szakmai segítséget nyújt a celldömölki gyermek- és felnőtt bábcsoport munkájához (dramatizálás, bábszínpadi szövegkönyv és rendezőpéldány elkészítése, báb- és díszlettervezés, próbalátogatás).

Egyre több szállal kapcsolódunk a színházzal, színházra neveléssel kapcsolatos országos projektekhez, programokhoz is.

Nyugalmazott igazgatónk előadást tartott Budapesten a Kolibri Small Size fesztiválon és szakmai konferencián a Mesebolt pöttöm színházi projektjeiről.

***l) Helyi és országos turisztikai célokhoz való kapcsolódás***

A Mesebolt Bábszínház rendszeres résztvevője – előadásokkal, gyermekfoglalkozásokkal, dramatikus játszóházakkal - a város ill. a megye nagy szabadtéri rendezvényeinek. Közreműködtünk a könyvheti rendezvényeken, a Kőszegi Várszínház programjában, Savaria Történelmi Karneválon, a Múzsák kertje című városi kulturális és művészeti programon, a városi gyereknapon. Ezek mindegyike jelentős turisztikai vonzerővel bír, de kiemelkedik közülük a karnevál, mely minden évben 3 napon át többtízezer hazai és külföldi turistát vonz.

Szombathely városának kiemelkedő rendezvénye volt 2016-ban, a Szent Márton jubileum tiszteletére rendezett programsorozat. Részt vettünk a programok előkészítésében, s több önálló rendezvénnyel (2 előadássorozat: Triangulum, Szent Márton köpenye) és több, másokkal együttműködve életre hívott programban való részvétellel (ókori történelmi dramatikus játszóház gyereknek, Szent Márton képmutogató játék, Szent Márton óriásbábos-táncos produkció) is kapcsolódtunk a lebonyolításhoz.

Mi magunk is szerveztünk szabadtéri rendezvényt. Ilyen a hagyományos évadnyitó családi nap a város fő terén. A rendezvény folytatódik, s a folytatást is előkészítettük már, mely továbbra is kapcsolódik a város önkormányzata által kezdeményezett, turisztikai célokat is kitűző „Miénk a tér” című sorozathoz, mely júniustól októberig tart majd, s fontos célja a városközpont programokkal való megtöltése, a helyi művészeti értékek megismertetése.

Ebben az esztendőben több jelentős hazai fesztiválon vettünk ill. veszünk részt:

* Magyarországi Bábszínházak Találkozója, Kecskemét
* Bábu Fesztivál, Budapest
* Deszka Fesztivál, Debrecen
* Kolibri Fesztivál, Budapest
* Kolibri Small Size – Budapest
* Kortárs Bábművészeti Fesztivál – Eger
* Öt Templom Fesztivál – Győr
* XXIV: Kabóciádé Családi Fesztivál – Veszprém
* Piros Sipkás Fickók Találkozója – Tata.

Ez utóbbi művészeti vezetője a Mesebolt Bábszínház igazgatója volt.

Közreműködői voltunk jelentős szabadtéri programoknak:

* Kőszegi Nyár
* Györkőc Fesztivál

**m)** **A vezetői pályázatban leírtak megvalósul**ása

Második igazgatói ciklusom utolsó két évébe fordultam bele. Többszörös célkitűzések voltak az elmúlt nyolc esztendőben. Fel kellett építeni egy új csapatot, egy új arculatot. Évről, évre biztosítani kellett a társulat számára a fejlődést, az előrelépést. Mindvégig, minden évben fontos szempont volt, hogy az első pályázatomban megfogalmazott hagyomány és korszerűség kettős elve jelen legyen. Próbáltunk olyan alkotói légkört létrehozni, amiben minden rendezőnk, tervezőnk, s más munkatársunk képességei javát nyújthatja. Előadásink nagy részének minősége talán jobban beszél erről, mintha én ömlengenék. Képesség, tehetség, fejlesztés, minőség. Nem állítom, hogy nem voltak nehéz időszakok, vagy nem lesznek. Ez egy természetes jelenvalója a munkánknak. Néha bekövetkeznek elfáradásos időszakok, s ekkor kicsit engedni kell a szorításból, majd újra nekilátni a munkának. Ilyenkor az eddigi munka megfelelő alapot jelent a továbblépéshez. Egy igazgatói pályázat alapvetően stratégiai megfogalmazásokat kell, hogy tartalmazzon. Kereteket, melyeket évadonként töltünk meg igazi tartalommal. Vannak kiemelkedő évadok, akár sorozatban egymást követve, s vannak kevésbé kiemelkedő időszakok. Most egy ilyen stádiumhoz érkeztünk. Ez az évad egy átmenet időszak, egy új tartalom előszobája. Hozott kiemelkedő előadásokat, s kevésbé sikereseket. Öröm, hogy többségben voltak a kiemelkedőek. Felerősödtek a működésben megoldásra váró problémák. Évek óta túlpörög a bábszínház, olyan működési mutatókat kell produkálni minden téren, melyre nincsen elegendő munkatársunk, s a jelenlegi központosított gazdasági szervezet is csak nehezíti a munkánkat. Ezen, ezeken változtatni kell.

Fontos, hogy az évekkel ezelőtt megfogalmazott nevelők nevelése célkitűzés felerősödjön, a párbeszéd a pedagógusokkal intenzívebb legyen. Erre sok kísérletet tettünk, de tovább kell gondolnunk ennek formáját. Életünk meghatározó része ez. Nem lehet elhanyagolni! Ezzel párhuzamosan műsorpolitikai újragondolás is szükséges, természetesen nem elveszítve a minőségi, friss, újító szándékú színház eszményét. Talán ebből a területből legfontosabb az életkori sajátosságok figyelembe vétele. Az évben itt is korrekciókat hajtottunk végre. Nehéz ennyi életkort kiszolgálni.

Az élő, lélegző kortárs irodalmi kapcsolatrendszer - ami szintén vállalásom volt pályázatomban - évről-évre formálódik, erősödik. Általános, hogy a bábszínházak a kortárs irodalom terepei a magyar színházművészetben, s ez nálunk hatványozottan jelen volt az elmúlt időszakban. Ám, itt is nagyobb biztonságot, előre dolgozást kell megvalósítanunk. Több évre szóló projekteket kell indítanunk írókkal.

Legnagyobb öröm és eredmény számomra, hogy tehetséges, jó emberek „nőttek” fel az elmúlt években bábszínházunkban, s erősödtek meg. Öröm, hogy a háttérmunkákat végző kollégák is óriási biztonságot jelentenek a működésnek, látva az ő leterheltségüket. Az emberi oldala is fontos a működésnek és ebben nincsen hiátus. Ez jelentheti az alapját az új dolgok beágyazódásának. A bábszínház elhelyezése mindenkor elérendő célként van jelen az életünkben. Változtatni rajta mi magunktól nem tudunk, s más meg nem is akar. Tesszük a dolgunkat jelenlegi körülményeink között.

Szombathely, 2017. augusztus 4.

Dr. Puskás Tivadar Kovács Géza

polgármester igazgató

**Létesítménygazdálkodási célú m**ű**ködési támogatás mértékének**

**megállapításához szükséges adatok**

**8. számú melléklet**

**MESEBOLT BÁBSZÍNHÁZ**

**I. Épületre vonatkozó adatok**

**1.** **székhely épület építésének éve:** 1980.

**2.** **épület jellege:** nem műemlék

**3.** **épületek, telephelyek száma:** 1

9700 Szombathely,Ady tér 5. ( a volt Megyei Művelődési és Ifjúsági Központ épülete ) – bérlemény

A Megyei Művelődési és Ifjúsági Központ 2013. március 31-vel megszűnt. Az épület állami tulajdonba került. Az ingatlan üzemeltetési jogát 2014-től Szombathely Megyei Jogú Város Önkormányzata kapta meg. Az üzemeltetési feladatok ellátásával a Közgyűlés az AGORA Szombathelyi Kulturális Központot bízta meg.

Bérleti díj 2015-ben: 7.048.824.-+1.903.176.- ÁFA=8.952.000.-

Használt helyiségek:

Állandó használatra megkapott helyiségek:

alagsor:

légtéri raktár egy része: kb. 40m2

017-es terem – asztalosműhely

földszint:

kelléktár egy része 10m2

1.emelet

113-as terem – műszaki raktár 16m2

115-ös terem - színésztársalgó, varróműhely, jelmeztár 47,2 m2

116-os terem – női öltöző, anyagraktár, jelmez mosó és szárító helyiség 20,1 m2

117-es terem – mechanikai műhely 20,1 m2

118-as terem – férfi öltöző, kamaratermi kiszolgáló helyiség 20,1 m2

120-as terem – kamaraterem, próbaterem 84,5m2

125-ös terem- próbaterem 148 m2

127-es terem – irodák 80 m2

Közelekedő folyosó: 29,5 m2

Az állandóan használt helyiségek nagysága összesen 536 m2

Egyeztetés szerint igénybe vehető helyiségek:

földszint: színházterem – évi 100 alkalom díját tartalmazza a bérleti díj

A színház a SZOVA ZRt-n keresztül Szombathely MJV önkormányzatától két lakást ( Kisfaludy S. u. 66. fszt. 4.; 1. em. 5. 48-48m2) színészei ill. a vendégalkotók elhelyezésére.

Bérleti díj:856.359.-Ft

A színház raktározás céljára is bérel ingatlant (2 helyiség) a VM DASZK Szakképző Iskola – VM Középiskola, Mezőgazdasági Szakképző Iskola és Kollégium vépi telephelyén.

Bérleti díj: 978.000.-Ft

A Bábszínház parkolót és propaganda célokra egy kirakatot is bérelt a NYME Savaria Egyetemi központtól

Bérleti díj: parkoló: 188.976.- + 51.024.-ÁFA=240.000.-Ft

kirakat: 120.000.-Ft

**4.** **épület külső állapota**

a) Az épület még nem volt felújítva. Az épület kopott, egyre elhanyagoltabb benyomást kelt. A nyílászárók és a fém épületelemek festése sem voltak még festve. Az épület előtti téren a kőborítás töredezett, a lépcsők lapjai is sérültek. Az épületet borító csempék egyik oldalon potyognak, ez a terület le van zárva a balesetveszély miatt.

b) A lapostető évek óta haladéktalan felújításra szorul, rendszeresek a beázások; az elmúlt két évben állapota tovább romlott; a kárenyhítés, vagyonmegóvás érdekében semmilyen intézkedés nem történt. A nyílászárók rossz állapotban vannak, csere szükséges. A hőszigetelés nem megfelelő. A mellékhelyiségek nem felelnek meg a minimálisan elvárható igényeknek, mivel nem végezték el a szükséges javításokat. A bábszínház által használt mellékhelyiségek az épület átadása óta nem voltak felújítva.

A bábszínház által használt helyiségekben több az élet- ill. balesetveszélyes vagy egészségre ártalmas helyzet. A veszély mérséklése, kiküszöbölése érdekében az üzemeltető többszöri kérésünkre sem tett semmilyen intézkedést.

**5.** **az épület használatának megosztása**

A bábszínház kb. az épület tizedét használja. Ennek feltételeit Bérleti- és együttműködési megállapodás rögzíti. A bérleti díj a rezsit igen, de a takarítást nem tartalmazza, a használt helyiségekben a szükséges karbantartásokat a bábszínháznak kell elvégeztetni. Előadásainkon az előtér, a ruhatárak ill. a főbejárat használatára a legtöbb esetben lehetőségünk van.

Az épület részben irodaházként működik, oktatási és közművelődési tevékenység is zajlik benne. Az épület nyitvatartása nem igazodik a színház munkarendjéhez. Az esti próbák idejére ill. a hétvégi előadásokon az üzemeltető nem biztosít portaszolgálatot.

A sokféle funkció miatt – minden igyekezet és jó szándék ellenére - előfordulnak programütközések, s a bábszínház játékrendjét is részben a színházterem igénybevételének lehetőségeihez kell igazítani, s nem a nézői igényekhez, a gazdaságossághoz és az ésszerűséghez.

**II. Épület belső állapota, működésének jellemzői és színpadtechnikai eszközök**

**1.** **üzemi területek méretei:** Az épület kb. 4000 m2 a földszinten nagy fogadótérrel, ruhatárakkal és egy 392 fős színházteremmel. A terem bábszínházi célokra nem alkalmas, ezért előadásainkon a kb. 200m2-es színpadon foglalnak helyet a nézők is. A színpadtechnikai eszközök elavultak ill. működésképtelenek, a fal több helyen omlik. Az elmúlt néhány évben a helyzet tovább romlott.

Az üzemeltető műszaki szakemberei az állapotfelmérést, s néhány esetben a további romlást megakadályozó feladatokat is. elvégzik. A tőlük kapott információk szerint figyelemmel kísérik a műszaki berendezések állapotát, a legszükségesebb javításokat elvégzik ill. elvégeztetik. Erről hivatalos dokumentumot többszöri kérésünkre sem kaptunk.

**2**. **falazatok jellemzői röviden:** tégla falak, megfelelő állapotban; néhány helyiségben gipszkarton elválasztók, a festés több helyiségben indokolt lenne. A beázások miatt több helyiségben a falak foltosak, a gipszkarton ill. farost elválasztók átáztak, a tapéták leváltak, az álmennyezet a vizesedéstől több helyen leszakadt. Mindez balesetveszélyes.

**3**. **nyílászárók jellemzői röviden:** a helyiségekben fa nyílászárók vannak, javítva, festve még nem voltak, sok esetben csere szükséges; a folyosókon fém nyílászárók, melyek egy része beázik.

**4.** **egyéb épületszerkezeti elemek**: sürgős javításra szoruló födém, a folyosókon kő ill. márvány burkolat, a helyiségekben parketta, linóleum ill. padlószőnyeg. 2 helyiségben lecseréltük az eredeti burkolatot, a többi elhasználódott, kopott. A folyosókon a kőborítás néhol balesetveszélyes, ennek javítása nem történt meg. A parketta több helyen feljött ill. elrohadt. A falakon és a parkettán több helyen megjelent a feketepenész.

A problémákat jeleztük több alkalommal az üzemeltetőnek, intézkedés nem történt.

**5.** **járműpark:**

1 db Renault Master kisteherautó (gyártás éve: 2015. Vásárlás időpontja: 2015. március 10. 2016-ban futott kilométer: 16.136 km

1 db Ford Transit mikrobusz (gyártás éve: 2012. vásárlás éve:2013.

2016-ban futott kilométer: 20.719 km,

Ráfordítás összesen:477.968.-+28.409.-ÁFA=506.377.-Ft;

**6.** **kommunikációs infrastruktúra jellemzői**

a) vezetékes telefonrendszer :központ 6 mellékkel 2 fővonallal; fax;

Ráfordítás: 97.889.-Ft

b) mobiltelefon-rendszer: 6 hivatali előfizetés a Szombathely Megyei Jogú Város Polgármesteri Hivatala által koordinált flotta részeként.

Ráfordítás: 178.611+48.227.-ÁFA=226.838.-

2 új készüléket vásároltunk.

Ráfordítás: 94.472+25.508.-ÁFA=119.980.-Ft

c) számítástechnikai háttér: internet,8 munkaállomás, mindegyik irodai szoftverekkel felszerelve;

Ráfordítás:547.464.-+138.500.-ÁFA=685.964.-Ft

Eszközbeszerzés: 470.000+126.900.-ÁFA=596.900.-Ft

d) zártláncú kamerarendszer: az épület riasztórendszerrel védett, a folyosókon mozgásérzékelő, a kijáratok egy részénél kamera is szolgálja a biztonságot.

Ráfordítás: a bérleti díj része

e) hívórendszer: a kamarateremben nincs kiépítve, a színházteremben évek óta nem működik

**7.** **felügyeleti rendszerek jellemzői**

a) épületfelügyeleti rendszer : a riasztórendszer régi, elavult, nem felel meg a megváltozott igényeknek. Egy őrző-védő vállalkozásnál jelez, gyakori a meghibásodás. Az önálló fogyasztásmérés nem megoldott, a fűtés nem szabályozható

A bábszínház 3 db kamerát üzemeltet a saját területén.

b) vagyonvédelmi rendszer: az ingatlan biztosításáról nincs információnk, a bábszínház nem rendelkezik ingóságaira biztosítással

c) tűzvédelmi rendszer: az előírásnak megfelelő kézi oltóberendezések ( a bábszínház által használt helyiségekben 3 db); a színpadon függönylocsoló rendszer és kézi poroltó berendezések. Ezek állapotáról, használhatóságáról nincs dokumentumunk.

**8.** **energetikai rendszerek jellemzői:**

a) szünetmentes vészvilágítási rendszer: színházteremben ki van építve, a kamarateremben világító vészkijárat jelzés van

b) gázellátó rendszer: nincs

c) fűtési rendszer: fűtés saját kazánnal, központi fűtéses rendszer; hűtés nem megoldott, ez a kamaraterem használatában komoly nehézséget jelent. A szellőzés hiánya a színházteremben is probléma.

d) világítási rendszer: 1980-as átadáskor kiépítve, a 400V-ot a kamarateremben kiépítettük, a szükséges 3 x16A biztosított. A színházteremben 400 V, 63 ill.32A

A beázások miatt nem minden működik ill. vannak veszélyes helyek.

e) ivóvíz-, csatornahálózat- és használati meleg víz rendszer: ki van építve, a csatornahálózat sürgős felújításra szorul. Gyakori a meghibásodás, dugulás. Az épületben gyakran erős csatornaszak terjeng.

f) megújuló és/vagy alternatív energiaforrás: nincs

g) szellőző- és légkondicionáló rendszer: nincs

**9. hulladékgazdálkodás** (szemétszállítás, újrahasznosítás): szemétszállítás megoldott.

**10.** **biztonsági- és portaszolgálat:** Az épület csak hétköznap 8:00-tól 20:00-ig van nyitva, portaszolgálat is csak ekkor működik. Esténként, szombaton ill. vasárnap csak az üzemeltető által szervezett rendezvény esetén tart nyitva a ház. Egyéb esetekben a nyitás-zárás, riasztás, áramtalanítás a bábszínház dolgozóinak feladata a próbákon ill. az előadásokon egyaránt.

**11.** **gondnokság, takarítás:** A gondnoki feladatokat az AGORA műszaki vezetője látja el. A minimális ill. a zavartalan működéshez égetően szükséges javításokat legtöbb esetben elvégzik, az egyre gyakrabban jelentkező műszaki hibákat kijavítása egyre nagyobb gond. Az alkalomszerűen használt helyiségek ill. a közönségforgalmi terek takarítása megoldott. Mindezek ellenére az épület állapota tovább romlott, mert az üzemeltető – állítása szerint - nem rendelkezik a javításokhoz, állagmegóváshoz szükséges forrásokkal.

A bábszínházban a gondnoki feladatokat a gazdasági-produkciós vezető és a műszaki vezető koordinálja, a feladatellátásban a dolgozók többsége részt vesz. A takarítást 4 órában alkalmazott takarítónő végzi. Éves bére: 850.00.- Ft Járulék: 229.500.- Összesen 1.079.500.- Ft

Egyéb ráfordítás: 105.718+28.543.-ÁFA=134.261.- Ft

**12.** **közönségforgalmi terület (nézőtér is) jellemzői**

színházterem

* 2 ruhatár (rossz állapotban)
* megfelelő méretű előtér, kevés ülőhellyel. Az előtér időnként vásároknak, kiállításoknak is otthont ad, ilyenkor a nézők bejuttatása nem problémamentes.
* két oldalon mellékhelyiségek, számuk elegendő, felújításra szorulnak, csak az előadások idején vannak nyitva,
* hagyományos emelkedő nézőtér fix ülőhelyekkel, lépcsőkkel, 392 fő befogadóképesség. Ezt a bábszínház általában nem használja. A színpadon alakítunk ki 140 (130+10) fő befogadására alkalmas mobil, részben emelkedő nézőteret mobil padrendszerrel.
* szellőzés nem megoldott
* hangszigetelés nincs

kamaraterem

* lifttel megközelíthető
* nincs megfelelő méretű fogadótér
* az előtérben (folyosón) a tűzvédelmi előírások miatt nem helyezhető el bútorzat
* mellékhelyiségek sürgős felújításra szorulnak, nem gyerekek számára kialakítottak
* befogadóképesség: 70 fő (60+10)
* 84,5 m2
* a játszóhely egy klubhelyiségből lett kialakítva, közvetlen átjáróval a szomszédos öltözőbe, amit hátsó színpadként is használunk.
* a nézőtér emelt, 3 szintes, fából készített; padlószőnyeggel borított,
* nem rögzített székek, padok, párnák.

**13. akadálymentesítés jellemzői**

a) mozgáskorlátozottak számára

Az épület nem akadálymentesített, az épületbe csak lépcsőkön lehet bejutni. A mozgáskorlátozottak bejutását biztosító berendezés hosszú évek óta nem működik. Mozgáskorlátozott vendégeinket (bérleteseinket) kerekesszékkel együtt kézben visszük fel a bejárati lépcsősoron.

Az emeleti kamaraterembe a földszintről liften lehet eljutni, a kamarateremben kerekesszékek elhelyezésére nincs lehetőség, szükség esetén a nézőket kézben visszük be.

A színházteremben a kerekesszékek elhelyezése csak a közlekedőutakon lehetséges, s ezt lépcsők is nehezítik. A színpadra kerekesszékkel is fel lehet jutni.

b) hallásukban és látásukban korlátozottak számára semmilyen lehetőség nincs

**14. nem szcenikai felvonók száma, használati besorolása**: (6 személyes lift, amelyet teherszállításra is használnak (max. 500 kg), erősen elhasználódott, gyakran meghibásodik, mielőbbi felújításra szorul.

**15. játszóhelyek felszereltsége, jellemzői**

a,

Színházterem:

* függönyrendszer cserére szorul
* a színpadon az oldalfalakat festeni kellene, a vakolat több helyen leomlott
* hosszú évek óta csak minimális karbantartás volt
* a színháztermi fény- és hangrendszer elavult
* áramrendszer felújítása ill. a csatlakozási lehetőségek kiépítése szükséges
* trégerrendszer korszerűsítése indokolt
* az üzemeltető tájékoztatása szerint a szükséges ellenőrzéseket elvégezték.

Kamaraterem

* az emelkedő nézőtér új előírásoknak megfelelő átalakítása szükséges. Az épület sorsának bizonytalansága miatt ebben 2015-ben sem történt előrelépés.

b) táncszőnyeg (garnitúra)

* színházteremben a színpadi padlózat felújításra, javításra szorul, cserére szoruló balettpadlóval borított
* kamarateremben a 6,5x4,6 m-es játéktér balettpadlóval borított

**c) gépészet**

ca) alsógépészet: nincs , a színházteremben zenekari árok van

cb) felsőgépészet

színházterem 9 db 50 Kp kézi húzó, 3 db 150 Kp kézi húzó két oldalon torony, és a nézőtér felett világítási híd

kamaraterem: raszter háló

cd) függöny:

színházterem: előfüggöny, oldalfüggönyök felező, hátsó függöny, valamennyi cserére szorul, vasfüggöny nincs

kamaraterem: előfüggöny nincs, a falat eltakaró oldal- ill. hátsó függöny. Ezek cseréje 2014-ben megtörtént.

**III. Foglalkoztatottak száma, megoszlása, éves ráfordítás összege**

1. művészeti munkakörben foglalkoztatottak: 9 fő

Bérjellegű kifizetések:26.875.153.-Ft

Járulék: 7.256.291.-Ft

2. nem művészeti munkakörben foglalkoztatottak összesen: 9 fő

a) operatív vezetés 2 fő.

Bérjellegű kifizetések: 7.435.684.- Ft

Járulék: 2.007635.-Ft

b) adminisztráció: 1 fő

Bérjellegű kifizetések: 2.427.435.- Ft

Járulék:655.407.-Ft

c) műszaki állomány 6 fő

Bérjellegű kifizetések: 10908.951.-Ft

Járulék: 2.945.417.-Ft

**IV. A fenntartó (támogató) által tárgyévben biztosított támogatás mértéke**

2016.

Szombathely MJV Önkormányzata: 13.412.000.-Ft

A beszámolóban szereplő pénzügyi adatokat a Szombathelyi Egészségügyi és Kulturális Intézmények Gazdasági Ellátó Szervezete szolgáltatta.

Szombathely, 2017. augusztus 6.

Dr. Puskás Tivadar Kovács Géza

polgármester igazgató